text:
Tie Onyankopɔn—Waka Ntam a Ɛso Bɛba Wo Mfaso
“Esiane sɛ na obiara nni hɔ a ɔyɛ kɛse sen [Onyankopɔn] a ɔbɛka no ntam nti, ɔkaa n’ankasa ho ntam.”—HEB. 6:13.
1. Nsonsonoe bɛn na ɛwɔ Yehowa bɔhyɛ ne nnipa de ntam?
YEHOWA ne “nokware Nyankopɔn” no. (Dw. 31:5) Nnipa tɔ sin enti ɛnyɛ bere nyinaa na wɔka asɛm a yebetumi agye adi, nanso Onyankopɔn de, ‘ontumi nni atoro.’ (Heb. 6:18; monkenkan Numeri 23:19.) Biribiara a ɔbɛbɔ ne tirim sɛ ɔbɛyɛ ama adesamma no bam pɛpɛɛpɛ. Ɛho nhwɛso ne nea esii bere a Onyankopɔn rebɔ nneɛma no. Adebɔ da mfiase biara na ɔka nea ɔbɛyɛ, na Bible ka sɛ “ɛyɛɛ saa” pɛpɛɛpɛ. Enti da a ɛto so asia a Onyankopɔn bɔɔ nneɛma nyinaa wiei no, ‘ohuu biribiara a wayɛ, na na eye.’—Gen. 1:6, 7, 30, 31.
2. Dɛn ne Onyankopɔn homeda no? Dɛn nti na “ɔyɛɛ no kronkron”?
2 Bere a Yehowa Nyankopɔn kae sɛ nneɛma a wabɔ nyinaa ye no, ɔkae sɛ da a ɛto so ason bi afi ase. Saa da no nyɛ da koro ankasa, kyerɛ sɛ nnɔnhwerew 24, na mmom bere tenten bi. Saa bere no na Onyankopɔn home fii biribiara a wabɔ wɔ asase so ho. (Gen. 2:2) Onyankopɔn homeda no mmaa awiei. (Heb. 4:9, 10) Bible nkyerɛ bere pɔtee a saa da no fii ase. Nanso yenim sɛ ɔbɔɔ Adam yere Hawa wiei ansa na ɛrefi ase, bɛyɛ mfirihyia 6,000 ni. Ɛrenkyɛ Yesu Kristo Mfirihyia Apem Nniso no befi ase. Saa bere no nea enti a Onyankopɔn bɔɔ asase no bɛbam ma asase adan paradise, na nnipa a wɔyɛ pɛ atena so afebɔɔ. (Gen. 1:27, 28; Adi. 20:6) Nya gyidi sɛ asetena pa a ɛte saa betumi aba ma wode w’ani ahu, efisɛ ‘Onyankopɔn hyiraa da a ɛto so ason no na ɔyɛɛ no kronkron.’ Eyi si so dua sɛ ɛmfa ho nea ebesi biara no, enkosi sɛ Onyankopɔn homeda no bɛba awiei no, na n’atirimpɔw nyinaa abam.—Gen. 2:3.
3. (a) Da a Onyankopɔn fii ase homee no, atuatew bɛn na esii? (b) Dɛn na Yehowa kae sɛ ɔde bedi atuatew no ho dwuma?
3 Nanso da a Onyankopɔn fii ase homee no asɛmmɔne bi sii. Satan a na ɔyɛ Onyankopɔn bɔfo yɛɛ ne ho onyame ne Onyankopɔn dii asi. Satan na odii kan dii atoro na ɔdaadaa Hawa ma ɔyɛɛ Yehowa so asoɔden. (1 Tim. 2:14) Hawa nso yɛ maa ne kunu tew Yehowa so atua. (Gen. 3:1-6) Saa atuatew yi yɛ bɔne kɛse a na ebi nsii da. Satan bɔɔ Yehowa sobo sɛ ɔyɛ ɔtorofo, nanso na ɛho nhia sɛ Yehowa ka ntam de kyerɛ sɛ n’atirimpɔw bɛbam ɔkwan biara so. Mmom Onyankopɔn kaa biribi a na emu bɛda hɔ wɔ n’ankasa bere a wahyɛ mu. Nea ɔyɛe ara ne sɛ ɔkyerɛɛ sɛnea obedi atuatew no ho dwuma. Ɔkae sɛ: “Mede ɔtan bɛto [Satan] ne ɔbea no ntam ne w’aseni ne n’aseni ntam. Ɔno na ɔbɛbɔ wo ti na wo nso woaka ne nantin.”—Gen. 3:15; Adi. 12:9.
NTANKA—WƆDE SI NOKWASƐM SO DUA
4, 5. Dɛn na ɛtɔ bere bi a na Abraham yɛ de si asɛm bi so dua?
4 Mfiase a Onyankopɔn bɔɔ Adam ne Hawa no, na ɛho nhia sɛ obi ka ntam si asɛm so de kyerɛ sɛ ɛyɛ nokwasɛm. Nnipa a wɔyɛ pɛ a wɔdɔ Onyankopɔn na wosuasua no de, wɔka nokware bere nyinaa, enti ɛho nhia sɛ wɔka ntam efisɛ obiara gye ne yɔnko di. Nanso bere a nnipa a wodi kan no yɛɛ bɔne na wɔtɔɔ sin no, nneɛma sesae. Bere rekɔ so no, atorodi ne nnaadaasɛm gyee ntini wɔ nnipa komam, enti afei sɛ nnipa reka asɛnhia bi a, na wɔka ntam de si so dua sɛ ɛyɛ nokware.
5 Abraham kaa ntam anaa ɔmaa obi kaa no ntam wɔ tebea horow bɛyɛ abiɛsa mu de sii asɛm so dua. (Gen. 21:22-24; 24:2-4, 9) Ɛho nhwɛso bi ni: Abraham kaa ntam bere a ɔko dii Elam hene ne n’apamfo so no. Bere a ɔbae no Salem hene ne Sodom hene kohyiaa no. Ná Salem hene Melkisedek yɛ “Ɔsorosoroni Nyankopɔn no sɔfo,” enti ohyiraa Abraham na oyii Onyankopɔn ayɛ sɛ wama Abraham adi n’atamfo so. (Gen. 14:17-20) Ná Sodom hene pɛ sɛ ɔyɛ Abraham ayɛ sɛ wagye ne nkurɔfo afi wɔn atamfo nsam. Ɛhɔ na Abraham kaa ntam sɛ: “Mema me nsa so ka Ɔsorosoroni Yehowa Nyankopɔn, ɔsoro ne asase Bɔfo, no ntam sɛ, efi asaawa so kosi mpaboa hama so, meremfa me nsa nka biribiara a ɛyɛ wo de, na woanka sɛ, ‘me na memaa Abram nyaa ne ho.’”—Gen. 14:21-23.
YEHOWA KAA ABRAHAM NTAM
6. (a) Nhwɛso bɛn na Abraham yɛ maa yɛn? (b) Adɛn nti na osetie a Abraham yɛe no boa yɛn?
6 Yehowa Nyankopɔn nso ka ntam sɛnea ɛbɛyɛ a nnipa a wɔtɔ sin benya awerɛhyem sɛ ne bɔhyɛ bɛbam. Sɛ ɔreka ntam saa a, ɔka asɛm bi te sɛ: “‘Sɛ mete ase yi,’ Awurade Tumfoɔ Yehowa asɛm ni.” (Hes. 17:16) Bible ma yehu sɛ Yehowa Nyankopɔn kaa ntam bɛboro mpɛn 40. Ebia nea yenim paa ne ntam ahorow a Onyankopɔn kaa Abraham no. Sɛ yɛhwɛ Yehowa ne Abraham nantew mu a, yehu sɛ ɔne Abraham yɛɛ apam na ɔkaa ntam pii. Apam ahorow yi nyinaa maa Abraham hui sɛ Aseni a wɔhyɛɛ ne ho bɔ no befi n’abusua mu; ɔnam Isak so na ɛbɛba. (Gen. 12:1-3, 7; 13:14-17; 15:5, 18; 21:12) Afei Yehowa sɔɔ Abraham hwɛe. Ɔka kyerɛɛ no sɛ ɔmfa ne dɔba no mmɔ afɔre. Abraham antwentwɛn ne nan ase koraa, otiee nea Yehowa kae no. Nanso bere a ɔyɛe sɛ ɔde Isak rebɛbɔ afɔre ara pɛ na Onyankopɔn bɔfo bi ka kyerɛɛ no sɛ onnyae. Afei Onyankopɔn kaa ntam sɛ: “Esiane sɛ woayɛ eyi na woamfa wo ba koro no ankame me nti, meka ntam sɛ ɔkwan biara so mehyira wo na mama w’asefo ayɛ bebree sɛ ɔsoro nsoromma ne mpoano anhwea; na w’asefo bɛfa wɔn atamfo nkurow apon. W’aseni so na asase so aman nyinaa nam benya nhyira, efisɛ woayɛ aso ama me.”—Gen. 22:1-3, 9-12, 15-18.
7, 8. (a) Dɛn nti na Onyankopɔn kaa Abraham ntam? (b) Ɔkwan bɛn so na Yesu “nguan foforo” no benya ntam a Onyankopɔn kaa Abraham no so mfaso?
7 Dɛn nti na Onyankopɔn kaa Abraham ntam sɛ ne bɔhyɛ bɛbam? Ná ɛbɛma wɔn a wɔka ‘aseni’ no ho a wɔne Kristo bedi ade no awerɛhyem sɛ Onyankopɔn bɔhyɛ bɛbam, na na eyi bɛhyɛ wɔn gyidi den. (Monkenkan Hebrifo 6:13-18; Gal. 3:29) Ɔsomafo Paulo kyerɛkyerɛɛ mu sɛ Yehowa de “ntam baa mu” na wɔn a wɔasra wɔn no “afa nneɛma abien a ɛnsakra a Onyankopɔn ntumi nni atoro wom so anya nkuranhyɛ a emu yɛ den de aso anidaso a wɔde asi yɛn anim no mu.” Nneɛma abien a ɛnsakra no ne Onyankopɔn bɔhyɛ ne ne ntam.
8 Ɛnyɛ Kristofo a wɔasra wɔn nkutoo na wonya ntam a Onyankopɔn kaa Abraham no so mfaso. Yehowa kaa ntam sɛ Abraham ‘aseni’ so na “aman nyinaa nam benya nhyira.” (Gen. 22:18) Wɔn a wobenya saa nhyira no bi ne Kristo “nguan foforo” asoɔmmerɛwfo a wɔwɔ anidaso sɛ wɔbɛtena ase daa wɔ paradise asase so no. (Yoh. 10:16) Sɛ wowɔ anidaso sɛ wobɛkɔ soro oo, sɛ wobɛtena asase so oo, kɔ so ara yɛ osetie ma Onyankopɔn, na wonam so “aso” anidaso no mu.—Monkenkan Hebrifo 6:11, 12.
NTAM FOFORO A ONYANKOPƆN KAE
9. Bere a Abraham asefo yɛ nkoa wɔ Egypt no, ntam bɛn na Onyankopɔn kae?
9 Abraham akyi mfe pii no, Yehowa san kaa ntam de sii so dua sɛ bɔ a wahyɛ Abraham no bɛbam. Eyi sii bere a ɔsomaa Mose sɛ ɔne Abraham asefo a na wɔyɛ nkoa wɔ Egypt no nkɔkasa no. (Ex. 6:6-8) Onyankopɔn kaa nea esii yi ho asɛm sɛ: “Da a mepaw Israel no, memaa me nsa so . . . kaa wɔn ntam sɛ meyi wɔn afi Egypt asase so akɔ asase a mapɛ ato hɔ ama wɔn so, asase a nufusu ne ɛwo sen wɔ so.”—Hes. 20:5, 6.
10. Bere a Onyankopɔn gyee Israel fii Egypt no, ntam bɛn na ɔkaa wɔn?
10 Afei bere a Yehowa gyee Israelfo fii Egypt no, ɔsan kaa wɔn ntam foforo sɛ: “Sɛ mutie m’asɛm na mudi m’apam so a, ɛnde mɛtew mo afi aman nyinaa ho de mo ayɛ m’agyapade titiriw, efisɛ asase nyinaa yɛ me dea. Na mobɛyɛ asɔfo ahemman ne ɔman kronkron ama me.” (Ex. 19:5, 6) Ná eyi yɛ akwannya kɛse ma Israel man no! Na ɛkyerɛ sɛ sɛ ɔman no yɛ osetie a, daakye Onyankopɔn bɛpaw nnipa afi wɔn mu ayɛ wɔn asɔfo ahemman na ɔnam wɔn so ahyira adesamma nyinaa. Akyiri yi Yehowa kaa nea ɔyɛ maa Israel no ho asɛm sɛ: “Mekaa ntam ne wo yɛɛ apam.”—Hes. 16:8.
11. Bere a Onyankopɔn kae sɛ ɔde Israelfo bɛyɛ ne man titiriw no, dɛn na ɔman no yɛe?
11 Saa bere no Yehowa anhyɛ Israelfo sɛ wɔnka ntam sɛ wobetie no. Saa ara na wanhyɛ wɔn sɛ wonnye hokwan a ɔde ama wɔn no ntom. Mmom wɔn ankasa na wɔhyɛɛ bɔ sɛ, ‘Nea Yehowa aka nyinaa, wɔbɛyɛ.’ (Ex. 19:8) Nnansa akyi no, Yehowa Nyankopɔn maa Israelfo no hui sɛ, sɛ wɔabɛyɛ ne man de a, ɛnde ɔhwehwɛ biribi fi wɔn hɔ. Nea edi kan, ɔde Mmara Nsɛm Du no maa wɔn, na Mose kaa ahyɛde foforo a wɔayɛ ho kyerɛwtohɔ wɔ Exodus 20:22 kosi Exodus 23:33 kyerɛɛ ɔman no. Dɛn na Israel man no kae? “Wɔn nyinaa de nokoro kae sɛ: ‘Nea Yehowa aka nyinaa yɛbɛyɛ.’” (Ex. 24:3) Afei Mose kyerɛw mmara no wɔ “apam nhoma” no mu na ɔkenkan no den kyerɛɛ ɔman no nyinaa ma wɔtee emu nsɛm bio. Ɛno akyi no, ɔman no hyɛɛ bɔ ne mprɛnsa so sɛ: “Nea Yehowa aka nyinaa yebetie na yɛadi so.”—Ex. 24:4, 7, 8.
12. Bere a Yehowa kae sɛ ɔde Israel bɛyɛ ne man no, dɛn na ɔyɛe? Bere a nkurɔfo no hyɛɛ Yehowa bɔ wiei no, dɛn na wɔyɛe?
12 Yehowa antwentwɛn ne nan ase koraa na ofii ase yɛɛ nea waka wɔ apam a ɔne Israel yɛe no mu. Ɔpaw asɔfo a wɔbɛsom wɔ ntamadan mu. Ná asɔfo no bɛboa nnipa a wɔtɔ sin ma wɔatumi abɛn Onyankopɔn. Nanso ɛmfa ho sɛ na Israelfo ahyira wɔn ho so ama Onyankopɔn no, ankyɛ koraa na wɔyɛɛ ne so asoɔden, na “wɔmaa Israel Kronkronni no dii wɔn ho yaw.” (Dw. 78:41) Ɛho nhwɛso ne nea Israelfo no yɛe bere a Mose wɔ Bepɔw Sinai so regye akwankyerɛ afi Yehowa hɔ no. Wɔantumi antwɛn, na wɔn gyidi hinhimii ma wonyaa adwene sɛ Mose agyaw wɔn. Enti wɔde sika yɛɛ nantwi ba honi na wɔka kyerɛɛ ɔman no sɛ: “Israel man, mo Nyankopɔn ni. Ɔno na odii mo anim fii Egypt asase so.” (Ex. 32:1, 4) Afei wɔsom ohoni no bɔɔ afɔre maa no na wɔkae sɛ ɛyɛ “Yehowa afahyɛ.” Yehowa huu saa no, ɔka kyerɛɛ Mose sɛ: “Wɔaman afi ɔkwan a mekyerɛe sɛ wɔmfa so no so, wɔantwentwɛn wɔn nan ase koraa.” (Ex. 32:5, 6, 8) Awerɛhosɛm ne sɛ efi saa bere no rekɔ no, Israel hyehyɛɛ Onyankopɔn bɔ kaa ntam pii, nanso na wɔn ani mmu wɔn dwɛ sɛ wobebu so.—Num. 30:2.
NTAM FOFORO ABIEN
13. Ntam bɛn na Onyankopɔn kaa Ɔhene Dawid? Yɛyɛ dɛn hu sɛ saa ntam no fa Aseni a wɔhyɛɛ ne ho bɔ no ho?
13 Bere a Dawid yɛ Israel hene no, Yehowa kaa ntam abien a ɛbɛboa wɔn a wotie no nyinaa. Nea edi kan, ɔkaa Dawid ntam sɛ n’ahengua betim hɔ daa. (Dw. 89:35, 36; 132:11, 12) Ná eyi kyerɛ sɛ Aseni a wɔhyɛɛ ne ho bɔ no befi Dawid mu aba na wɔbɛfrɛ no “Dawid ba.” (Mat. 1:1; 21:9) Dawid frɛɛ nea na ɔbɛba abɛyɛ n’aseni no “me Wura” efisɛ na Kristo korɔn sen no.—Mat. 22:42-44.
14. Ntam bɛn na Yehowa ka faa Aseni a wɔhyɛɛ ne ho bɔ no ho? Mfaso bɛn na yenya fi so?
14 Nea ɛto so abien, Yehowa maa Dawid hui sɛ saa Ɔhene titiriw yi bɛyɛ adesamma nyinaa Sɔfo Panyin nso. Ná obi ntumi nyɛ ɔhene na bere koro no ara ɔnsan nyɛ ɔsɔfo wɔ Israel. Ná wɔpaw asɔfo fi Lewi abusuakuw mu, ɛnna wɔpaw ahemfo nso fi Yuda abusuakuw mu. Nanso Dawid kaa Ɔhene a na ɔbɛba no ho asɛm sɛ: “Asɛm a Yehowa ka kyerɛɛ me Wura ne sɛ: ‘Tena me nsa nifa kosi sɛ mede w’atamfo bɛyɛ wo nan ase ntiaso.’ Yehowa aka ntam (na ɔrennu ne ho) sɛ: ‘Woyɛ ɔsɔfo kosi mmeresanten wɔ Melkisedek kwan so!’” (Dw. 110:1, 4) Sɛnea Dawid kae no, saa pɛpɛɛpɛ na ɛbae, efisɛ seesei Yesu Kristo a ɔno ne Aseni a wɔhyɛɛ ne ho bɔ no te soro redi hene. Afei nso, ɔyɛ adesamma nyinaa Sɔfo Panyin, na ɔboa wɔn a wonu wɔn ho nyinaa ma wɔne Onyankopɔn ntam yɛ papa.—Monkenkan Hebrifo 7:21, 25, 26.
“ONYANKOPƆN ISRAEL”
15, 16. (a) Israel man abien bɛn na Bible ka ho asɛm? Emu nea ɛwɔ he na anya Onyankopɔn anim dom ɛnnɛ? (b) Ahyɛde bɛn na Yesu de maa n’akyidifo wɔ ntanka ho?
15 Israel man no poo Yesu Kristo, enti wɔhweree Onyankopɔn anim dom, na anidaso a wɔwɔ sɛ wɔbɛyɛ “asɔfo ahemman” no nso bɔɔ wɔn. Yesu ka kyerɛɛ Yudafo akannifo no sɛ: “Wobegye Onyankopɔn ahenni afi mo nsam na wɔde ama ɔman a ɛbɛsow aba.” (Mat. 21:43) Wɔwoo saa ɔman foforo no wɔ Pentekoste afe 33 Y.B. mu. Saa bere no na wohwiee Onyankopɔn honhom guu Yesu asuafo 120 a na wɔahyiam wɔ Yerusalem no so. Wɔbɛfrɛɛ eyinom “Onyankopɔn Israel.” Ankyɛ koraa na nnipa mpempem pii a wofi aman horow so bɛkaa Onyankopɔn Israel no ho.—Gal. 6:16.
16 Onyankopɔn honhom fam Israel no nte sɛ honam fam Israel a wɔyɛɛ asoɔden no; wɔn de, wɔakɔ so ayɛ osetie ama Onyankopɔn na wɔasow aba pa. Ahyɛde biako a wɔatie fa ntanka ho. Bere a Yesu wɔ asase so no, na nkurɔfo keka ntanhunu; ade a ɛho nhia biara na wɔreka ho ntam. (Mat. 23:16-22) Yesu ka kyerɛɛ n’akyidifo sɛ: “Monnka ntam koraa . . . Ɛno ara ne sɛ momma mo Yiw nyɛ yiw, na mo Dabi nyɛ dabi; nea ɛboro eyinom so no fi ɔbɔnefo no.”—Mat. 5:34, 37.
Yehowa di ne bɔhyɛ biara so
17. Nsɛmmisa bɛn na yebesusuw ho wɔ adesua a edi hɔ no mu?
17 So eyi kyerɛ sɛ ɛnsɛ sɛ yɛka ntam koraa? Sɛ Bible ka sɛ yɛn Yiw nyɛ Yiw a, dɛn na ɛkyerɛ? Yebenya nsɛmmisa yi ho mmuae wɔ adesua a edi hɔ no mu. Bere a yɛredwinnwen Onyankopɔn Asɛm ho no, momma ɛnka yɛn ma yɛnyɛ osetie mma Yehowa daa. Sɛ yɛyɛ saa a, ɔno nso behyira yɛn afebɔɔ sɛnea waka ntam sɛ ɔbɛyɛ no.


c: text/html

text:
Dɛn na Yebetumi Asua Afi Bible Mu?
Wɔayɛ nhoma a wɔde sua Bible yi na aboa wo ama woahu nea Bible ka fa nsɛm pii ho. Ebi ne, nea enti a yehu amane, yewu a ɛhe na yɛkɔ, sɛnea wubenya abusua asetena a ɛyɛ anigye, ne afoforo.
Sɛn na Onyankopɔn Pɛ sɛ Yɛn Asetena Yɛ?
Wunhu nea nti a nnɛ ɔhaw adɔɔso saa. Bible ka sɛ ɛrenkyɛ Onyankopɔn beyi ɔhaw bi te sɛ amanehunu, yare ne owu afi hɔ.
TI 1
Hena Ne Onyankopɔn?
Wohwɛ a Onyankopɔn dwen wo ho? Sua Onyankopɔn ho ade na hu sɛnea wubetumi abɛyɛ n’adamfo.
TI 2
Bible Yɛ Nhoma a Efi Onyankopɔn Hɔ
Sɛ wowɔ ɔhaw bi a, sɛn na Bible betumi aboa wo? Dɛn nti na ɛsɛ sɛ wugye emu nkɔmhyɛ di?
TI 3
Adɛn Nti na Onyankopɔn Bɔɔ Yɛn Baa Asase So?
Sɛ asase nyinaa dan paradise a, asetena bɛyɛ sɛn?
TI 4
Hena Ne Yesu Kristo?
Hu nea enti a Yesu ne Mesia a wɔahyɛ ne ho bɔ no, baabi a ofi, ne nea enti a ɔyɛ Yehowa Ba a ɔwoo no koro.
TI 5
Onyankopɔn Akyɛde a Ɛso Paa ne Agyede No
Dɛn ne agyede no? Wobɛyɛ dɛn anya so mfaso?
TI 6
Yewu a Ɛhe na Yɛkɔ?
Hwɛ nea Bible ka fa tebea a awufo wom ne nea enti a nnipa wu.
TI 7
Awufo Bɛsɔre!
Wo ho nipa bi awu anaa? Wubetumi ahu no bio anaa? Hwɛ nea Bible ka fa owusɔre ho.
TI 8
Dɛn ne Onyankopɔn Ahenni?
Nnipa pii nim Awurade Mpaebɔ no. Asɛm yi kyerɛ sɛn?: “W’ahenni mmra.”
TI 9
Wohwɛ a Wiase Awiei Abɛn?
Nkurɔfo nneyɛe ne wɔn suban nyinaa kyerɛ sɛ wiase awiei a Bible kaa ho asɛm no, emu na yɛte yi.
TI 10
Nea Bible Ka Fa Abɔfo Ho
Bible ka abɔfo ne adaemone ho asɛm. Honhom abɔde yi wɔ hɔ ampa? Wobetumi aboa yɛn anaa wobetumi apira yɛn?
TI 11
Adɛn ne Amanehunu Bebrebe Yi?
Nnipa pii de amanehunu a ɛrekɔ so no ho sobo bɔ Onyankopɔn. Wususuw ho sɛn? Hwɛ nea Onyankopɔn ka fa nea enti a wama amanehunu rekɔ so.
TI 12
Wubetumi Afa Onyankopɔn Adamfo?
Yebetumi ayɛ nea ɛsɔ Yehowa ani. Wubetumi ayɛ n’adamfo.
TI 13
Nkwa Yɛ Akyɛde a Ɛnsɛ sɛ Wototo no Ase
Sɛn na Onyankopɔn bu nyinsɛn a wotu gu, mogya a wɔde ma, ne mmoa nkwa?
TI 14
W’abusua Betumi Anya Anigye
Yesu ayɛ ɔdɔ ho nhwɛso pa ama okununom, ɔyerenom, awofo, ne mma. Dɛn na yebetumi asua afi ne hɔ?
TI 15
Sɛnea Onyankopɔn Pɛ sɛ Yɛsom No
Hwɛ nneɛma nsia a ɛma yehu nokware asomfo.
TI 16
Som Onyankopɔn Yiye
Sɛ woreka wo gyidi ho asɛm akyerɛ afoforo a, ɔhaw bɛn na wubetumi ahyia? Wobɛyɛ dɛn ayɛ saa a woremmu wɔn animtiaa?
TI 17
Mpaebɔ Yɛ Hokwan Kɛse
Enti Onyankopɔn tie wo mpaebɔ? Sɛ wubenya ho mmuae a, gye sɛ wuhu nea Bible ka fa mpaebɔ ho.
TI 18
Adɛn Nti na Ɛsɛ sɛ Mihyira Me Ho So Ma Onyankopɔn na Mebɔ Asu?
Dɛn na ɛsɛ sɛ obi yɛ na wafata ama asubɔ? Hu nea ɛkyerɛ, ne sɛnea wɔyɛ no.
TI 19
Bata Yehowa Ho
Yɛbɛyɛ dɛn adɔ Onyankopɔn na yɛakyerɛ nneɛma a wɔayɛ ama yɛn nyinaa no ho anisɔ?
Nsɛm Bi Mu Nkyerɛkyerɛmu
Nsɛmfua ne kasasin a wɔde adi dwuma wɔ nhoma a wɔato din Dɛn na Yebetumi Asua Afi Bible Mu? ne nea ɛkyerɛ

robotstxt: allowed

filter: keep


text:
ADESUA 11
Gyidi Ho Sɔhwɛ
Abraham kyerɛkyerɛɛ ne ba Isak sɛ ɔnnɔ Yehowa na onnya gyidi sɛ Yehowa bɔhyɛ nyinaa bɛbam. Nanso bere a Isak dii mfe 25 no, Yehowa ka kyerɛɛ Abraham sɛ ɔnyɛ biribi a na ɛyɛ den paa. Ná ɛyɛ dɛn?
Onyankopɔn ka kyerɛɛ Abraham sɛ: ‘Mesrɛ wo, fa wo ba koro no kɔ Moria asase so kɔbɔ afɔre wɔ mmepɔw no mu ma me.’ Ná Abraham nnim nea enti a Yehowa se ɔnyɛ saa, nanso otiee Yehowa.
Ade kyee anɔpa paa no, Abraham faa Isak ne ne nkoa mmienu na wɔde wɔn ani kyerɛɛ Moria. Nnansa akyi no, wohuu sɛ mmepɔw no gu wɔn anim nohoa. Abraham ka kyerɛɛ ne nkoa no sɛ wɔntwɛn na ɔne Isak rekɔbɔ afɔre. Abraham de nnyina anaa egya a wɔbɛsɔ no soaa Isak, na Abraham nso faa sekan. Isak bisaa ne papa sɛ: ‘Aboa a yɛde bɛbɔ afɔre no wɔ he?’ Abraham buaa sɛ: ‘Me ba, Yehowa bɛkyerɛ.’
Bere a woduu bepɔw no so no, wosii afɔremuka. Afei Abraham kyekyeree Isak nsa ne ne nan na ɔde no too afɔremuka no so.
Abraham twee sekan. Ɛhɔ ara na Yehowa bɔfo fi soro frɛɛ no sɛ: ‘Abraham! Mfa wo nsa nka abarimaa no! Afei na mahu sɛ wugye Onyankopɔn di, efisɛ woansuro sɛ wode wo ba no bɛbɔ afɔre ama me.’ Ɛno akyi no, Abraham huu oguan bi a n’abɛn aka nwura bi mu. Enti Abraham sanee Isak, na wɔde aboa no mmom bɔɔ afɔre maa Yehowa.
Efi saa bere no, Yehowa frɛɛ Abraham sɛ n’adamfo. Wunim nea enti a ɔfrɛɛ no saa? Efisɛ biribiara a Yehowa bɛka akyerɛ Abraham sɛ ɔnyɛ no, na ɔyɛ. Sɛ Abraham nte ase mpo a, na otie.
Yehowa san kaa ne bɔhyɛ no ho asɛm kyerɛɛ Abraham sɛ: ‘Mehyira wo na mɛma wo mma anaa w’asefo ayɛ bebree.’ Wei kyerɛ sɛ, Yehowa bɛfa Abraham asefo so ahyira nnipa pa nyinaa.
“Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.”—Yohane 3:16


text:
TETE WƆ BI KA
“Nsi ne Ahokeka ne Ɔdɔ a Ɛwɔ Yɛn Komam Ayɛ Kɛse Sen Kan No”
FIDA anɔpa, September 1922 no, na wim ayɛ hyew dedaw. Saa bere no, na nnipa 8,000 akyere so wɔ asa kɛse bi so. Nhyiam no guamtenani no de too gua sɛ, dwumadi a wɔadu so no ho hia paa. Ɔde kaa ho sɛ, sɛ obi pɛ a, obetumi apue afi asa no so, nanso wɔremma no kwan mma ɔnsan mma asa no so bio.
Wɔtoo nnwom wɔ nhyiam no fã a edi kan a na wɔato din “Ayeyi Som” no mu. Ɛno akyi no, Joseph F. Rutherford kogyinaa akasam no anim. Ná atiefo dodow no ara te hɔ a wɔawɛn wɔn aso retwɛn nea ɔbɛka. Ná atiefo no kakraa bi a ɔhyew no ama wɔn ho yeraw wɔn asɔre nenam asa no so. Ɔkasafo no srɛɛ wɔn denneennen sɛ wɔntena ase ntie ɔkasa no. Ná wɔabobɔw ntama kɛse bi kama de asɛn soro wɔ asa no so. Yemmisa sɛ, bere a ɔkasa no fii ase no, obi hui sɛ ntama a ɛte saa sɛn hɔ anaa?
Ɔkasa a Onua Rutherford mae no asɛmti ne sɛ, “Ɔsoro ahenni no abɛn.” Onua Rutherford de bɛyɛ dɔnhwerew baako ne fã kyerɛkyerɛɛ sɛnea tete adiyifo no de akokoduru kaa Ahenni a na ɛreba no ho asɛm. Ɔrema ɔkasa no nyinaa, na ne nne a emu yɛ duru no regyigye asa no so. Bere a ɔde ɔkasa no reba awiei no, obisae sɛ, “So mugye di sɛ anuonyam Hene no afi ne nniso ase?” Atiefo no gyee so denneennen sɛ: “Yiw!”
Onua Rutherford de nne a emu yɛ duru kae sɛ: “Ɛnde monsan nkɔka asɛmpa no, O mo a moyɛ ɔsorosoroni Nyankopɔn mma! . . . Monhwɛ, Ɔhene no redi hene! Mo na moyɛ n’adawurubɔfo. Enti mommɔ, mommɔ, mommɔ Ɔhene no ne n’Ahenni no ho dawuru.”
Saa bere no, ntama a na wɔabobɔw sɛn soro no sansanee kama ma wohuu nkyerɛwee a ɛwɔ so no. Ná ɛka sɛ: “Mommɔ Ɔhene no ne Ahenni no Dawuru.”
Ray Bopp kae sɛ, “Atiefo no ani gyei kɛse.” Anna Gardner kae sɛ, atiefo no “bɔɔ wɔn nsam denneennen.” Fred Twarosh nso kae sɛ, “Atiefo no nyinaa sɔre gyinaa hɔ.” Na Evangelos Scouffas nso kae sɛ, “Ɛyɛɛ te sɛ nea tumi kɛse bi ama yɛn so afi yɛn nkongua so prɛko pɛ. Yɛn nyinaa sɔre gyinaa hɔ a na yɛn ani ataataa nusu.”
Ná atiefo a wɔwɔ nhyiam no ase pii reka Ahenni ho asɛmpa no dedaw. Nanso, asɛm a wɔtee saa da no ma wonyaa ahoɔden foforo a wɔde bɛka asɛmpa no. Ethel Bennecoff kae sɛ, bere a Bible Asuafo no fii nhyiam no ase kɔɔ fie no, na “nsi ne ahokeka ne ɔdɔ a ɛwɔ [wɔn] komam ayɛ kɛse sen kan no.” Saa bere no, na Odessa Tuck adi mfe 18. Bere a ofii nhyiam no ase kɔɔ fie no, na wasi ne bo sɛ obegye ɔfrɛ a ɛne sɛ, “Hena na ɔbɛkɔ?” no so. Onuawa no kae sɛ: “Ná minnim baabi a mɛkɔ, ɔkwan a mɛfa so akɔ, anaa nea merekɔyɛ. Nanso, ade baako a na minim ne sɛ, na mepɛ sɛ meyɛ sɛ Yesaia. Yesaia kae sɛ: ‘Mini, soma me.’” (Yes. 6:8) Ralph Leffler kae sɛ: “Ahenni no ho dawurubɔ a ɛnnɛ adu asase so nyinaa no, saa da titiriw no paa na efii ase ankasa.”
Ɛnyɛ nwonwa sɛ saa nhyiam yi a wɔyɛe afe 1922 wɔ Cedar Point, Ohio no abɛyɛ abakɔsɛm mu ade titiriw wɔ Onyankopɔn som mu! George Gangas kae sɛ: “Saa nhyiam no ma minyaa ɔpɛ a emu yɛ den sɛ meremma nhyiam baako mpo mpa me ti so da.” Na ɔnkae sɛ ɔmaa nhyiam bi paa ne ti so da. Julia Wilcox kyerɛwee sɛ: “Bere biara a wɔbɛka Cedar Point nhyiam a yɛyɛe afe 1922 no ho asɛm wɔ yɛn nhoma bi mu no, ɛma m’ani gye boro so. Bere nyinaa mepɛ sɛ meka sɛ: ‘Yehowa, meda wo ase sɛ woma minyaa hokwan kɔɔ saa nhyiam no bi.’”
Ɛda adi sɛ, ɛnnɛ, yɛn mu pii kae nhyiam bi a yɛkɔe. Ne titiriw no, yɛkae nneɛma bi a ɛsom bo a ɛkɔɔ so wɔ nhyiam no ase a ɛmaa anigye hyɛɛ yɛn koma ma. Ebia nea ɛkɔɔ so no ma yɛyɛɛ nsi, na yenyaa yɛn Nyankopɔn kɛse no ne ne Hene no ho dɔ a emu yɛ den. Sɛ yedwinnwen nneɛma a ɛte saa ho a, yɛn nso, ɛka yɛn koma ma yɛka sɛ, “Yehowa, meda wo ase sɛ woma minyaa hokwan kɔɔ saa nhyiam no bi.”


text:
Ɔtreneeni mpaebɔ
1Bu me bem, O Awurade, efisɛ, meyɛ ade trenee na mede me ho to wo so koraa. 2 Sɔ me hwɛ, Awurade, na hu m’adwene. 3 Wo dɔ a wodɔ me daa no yɛ m’akwankyerɛ; wo nokware no kyerɛ me kwan daa. 4 Me ne ahuhufo mmɔ. Me ne nyaatwomfo nni hwee yɛ. 5 Me ne nnebɔneyɛfo mmɔ, na mekwae mifi wɔn ho. 6 Awurade, mehohoro me nsa ma wuhu sɛ, menyɛ bɔne na meba mu betwa w’afɔremuka ho hyia, som wo. 7 Meto aseda nnwom na mepae mu ka w’anwonwade. 8 M’ani gye ofi a wote mu no ho, O Awurade, baabi a w’anuonyam te hɔ.
9 Nsɛe me mfra nnebɔneyɛfo no. Gye me fi awudifo nsam; 10 nnipa a daa wɔyɛ bɔne na daa wɔasiesie wɔn ho ama adanmudegye no.
11 Me de, meyɛ ade trenee; hu me mmɔbɔ na gye me nkwa.
12 Amane mu, me ho nka; mekamfo Awurade wɔ ne manfo mu.


text:
March 20-26
YEREMIA 8-11
Dwom 117 ne Mpaebɔ
Nnianim Nsɛm (Simma 3 anaa nea ennu saa)
BIBLE MU AKORADE
“Sɛ Ebesi Nnipa Yiye a, Gye sɛ Yehowa Kyerɛ Wɔn Kwan”: (Simma 10)
Yer 10:2-5, 14, 15—Amanaman no anyame yɛ atoro anyame (it-1-E 555)
Yer 10:6, 7, 10-13—Yehowa nte sɛ amanaman no anyame, ɔno ne nokware Nyankopɔn koro pɛ no (w04 10/1 11 ¶10)
Yer 10:21-23—Ɛrentumi nsi nnipa yiye, gye sɛ Yehowa kyerɛ wɔn kwan (w15 9/1 15 ¶1))
-
Tweetwee Bible Mu: (Simma 8)
Yer 9:24—Ahohoahoa bɛn na ɛyɛ papa? (w13 1/15 20 ¶16)
Yer 11:10—Ɛwom sɛ wɔsɛee Samaria afe 740 A.Y.B. deɛ, nanso adɛn nti na Yeremia kaa mmusuakuw du ahemman a na ɛwɔ atifi fam no ho asɛm wɔ n’atemmusɛm no mu? (w07 3/15 9 ¶2)
Dɛn na nnawɔtwe yi Bible akenkan ma mihu fa Yehowa ho?
Nnawɔtwe yi Bible akenkan mu asɛm bɛn na metumi de akɔ asɛnka?
-
Bible Akenkan: (Simma 4 anaa nea ennu saa) Yer 11:6-16
MA W’ANI NKU ASƐNKA HO
Nsrahwɛ a Edi Kan: (Simma 2 anaa nea ennu saa) Nkaedi nsato krataa ne wp17.2 asɛm a ɛda so—Yɛ sankɔhwɛ ho nhyehyɛe.
Sankɔhwɛ: (Simma 4 anaa nea ennu saa) Nkaedi nsato krataa ne wp17.2 asɛm a ɛda so—Fa asɛm bi gyaw no na da foforo moasusuw ho.
Bible Adesua: (Simma 6 anaa nea ennu saa) ld kr. 4-5 (Osuani no betumi apaw mfonini a ɔne Bible suani no besusuw ho.)—To nsa frɛ no ma ɔmmra Nkaedi no bi.
KRISTOFO ABRABƆ
Dwom 101
“Tie Onyankopɔn
—Sɛnea Yɛde Bɛyɛ Adwuma”: (Simma 15) Munni kan mfa simma nnum nsusuw asɛm no ho. Ɛno akyi no, yi video a ɛkyerɛ sɛnea wɔde nhomawa no kratafa 8 ne 9 reyɛ Bible adesua. Muwie a, munsusuw ho. Bible suani no kura Tie Onyankopɔn, ɛnna ɔdawurubɔfo no kura Tie Onyankopɔn na Tena Ase Daa. Hyɛ atiefo nkuran ma obiara nhwɛ Tie Onyankopɔn na Tena Ase Daa nhomawa no mu nni akyi.
Asafo Bible Adesua: (Simma 30) “Ɔfã 3—Ahenni no Gyinapɛn—Wɔhwehwɛɛ Onyankopɔn Trenee” ne ti 10 ¶1-7
Ntĩmu ne Nea Yebesua Nnawɔtwe a Edi Hɔ (Simma 3)
Dwom 35 ne Mpaebɔ


text:
Title: Mmɔfra Yi
Artist: Noble Nketia
Verse 1
Sɛ meto m’ani hwɛ mmɔfra yi
Meto m’ani hwɛ nkwadaa yi
Wɔn nenam basabasa yi
Mebisa me ho sɛ, hwan koraa ne wɔn awofoɔ
Na mese hwan koraa na ɛbɛbɔ wɔn mmoa
Ɛbi nni agya, ɛbi nso nni ɛna
Na mese medwen wei ho a
Ɛyɛ a, na me ya mu hyehye me
Fa no sɛ wo ba bi (fa no sɛ wo ba bi)
Ɛnti worebɛhwɛ no saa ara
Fa no sɛ wo ba bi (fa no sɛ wo ba bi)
Ɛnti wobɛgyae no ama no ayɛ sei
Chorus
Monte mo ani nhwɛ mmofra yi
Monte mo ani nhwɛ nkwadaa yi
Monhu wɔn mɔbɔ
Monfa ɔdɔ
Ɛfiri sɛ, mmofra yi ne yɛn daakye o
Mmofra yi ne yɛn daakye o
Monte mo ani nhwɛ mmofra yi
(Ɛnti mesrɛ mo sɛ)
Monte mo ani nhwɛ nkwadaa yi
(momma mo ani nkɔ mmofra yi ho o)
Monhu wɔn mɔbɔ
Monfa ɔdɔ
Ɛfiri sɛ, mmofra yi ne yɛn daakye o
Mmofra yi ne yɛn daakye o
Verse 2
Mmofra biara ho hia
Wɔn mu biara nso wɔ nfasoɔ
Nipa bi wɔ hɔ a, ɛyɛ dɛn ara, wɔnbɛhia mmoa yi
Ɛyi nyinaa yɛ asɛdeɛ sɛ
Momma yɛn ani nkɔ mmofra yi ho
Yɛnmma wɔn nteteɛ pa
Sɛneɛ ɛbɛyɛ a, mmofra yi nso bɛnyini ayɛ mpanin pa
Fa no sɛ wo ba bi
Ɛnti worebɛhwɛ no ama no ayɛ sei
Fa no sɛ wo ba bi
Ɛnti wobɛgyae no ama no ayɛ sei
Chorus
Monte mo ani nhwɛ mmofra yi (monte mo ani o)
Monte mo ani nhwɛ nkwadaa yi (monhwɛ mmofra yi)
Monhu wɔn mɔbɔ
Monfa ɔdɔ
Ɛfiri sɛ, mmofra yi ne yɛn daakye o
Mmofra yi ne yɛn daakye o
Monte mo ani nhwɛ mmofra yi (monte mo ani o)
Monte mo ani nhwɛ nkwadaa yi (monhwɛ mmofra yi)
Monhu wɔn mɔbɔ (monhu wɔn mɔbɔ)
Monfa ɔdɔ
Ɛfiri sɛ, mmofra yi ne yɛn daakye o
Mmofra yi ne yɛn daakye o
Verse 3
Hwan na koraa na ɛbɛnya aso
Hwan na koraa na ɛbɛtie me
Mo mu hwan na ɔwɔ tsema
Mese, tsema ma mmofra yi
Mmofra yi ne yɛn daakye o
Mmofra yi ne yɛn daakye o
Mmofra yi ne yɛn daakye o
Momma yɛnya ayamuhyehyeɛ
Mmofra yi ne yɛn daakye o
Mmofra yi ne yɛn daakye o
(Fa no sɛ wo ba bi)
Mmofra yi
Momma yɛn mmoa mmofra yi
Repeat Chorus till fade
Ei, me man mma
Mesrɛ mo ara sɛ
Monte mo ani nhwɛ nkwadaa yi
Mesrɛ mo o
Credit: Emma Akuffo/Youtube


text:
Adesua 93: Yesu Ma Nnipa Pii Aduan
ASƐM bɔne bi asi. Wɔakum Yohane Osuboni no. Ná Herodia a ɔyɛ ɔhene no yere mpɛ n’asɛm. Na otumi yɛ maa ɔhene no ma wotwaa Yohane ti.
Bere a Yesu tee no, ne werɛ howee. Ɔkɔhyɛɛ baabi komm. Nanso nkurɔfo no dii n’akyi. Bere a Yesu huu nnipa dɔm no, ne yam hyehyee no maa wɔn. Enti ɔkaa Onyankopɔn ahenni no ho asɛm kyerɛɛ wɔn na ɔsaa wɔn ayarefo yare.
Saa anwummere no n’asuafo bɛka kyerɛɛ no sɛ: ‘Ade resa, na ɛha nso yɛ sare so. Ma nkurɔfo no nkɔ na wɔatumi akɔtɔ aduan adi wɔ nkuraa a ɛbemmɛn ha no ase.’
Yesu buae sɛ: ‘Ɛho nhia sɛ wɔkɔ. Mo ara momma wɔn biribi nni.’ Ɔdan hwɛɛ Filipo no Yesu bisae sɛ: ‘Ɛhe na yebenya aduan a ɛbɛso nnipa yi nyinaa atɔ?’
Filipo buae sɛ: ‘Aduan a yɛbɛtɔ ma nnipa a wɔwɔ ha no mu biara anya kakraa bi pɛ mpo adi no bo bɛkɔ soro papaapa.’ Andrea kae sɛ: ‘Abofra a ɔso yɛn aduan no wɔ abodoo anum ne mpataa abien. Nanso ɛrenso nnipa yi nyinaa baabiara.’
Yesu kae sɛ: ‘Ma nkurɔfo no nyinaa ntratra sare no so.’ Afei ɔdaa Onyankopɔn ase wɔ aduan no ho, na ofii ase bubuu mu. Na asuafo no de abodoo ne mpataa no maa nkurɔfo no nyinaa. Ná mmarima 5,000 wɔ hɔ, ne mmea ne mmofra mpempem pii. Wɔn nyinaa didi mee. Na bere a asuafo no boaboaa nea ɛkae no ano no, wonyaa nkɛntɛn 12!
Afei Yesu maa n’asuafo no traa hyɛmma mu na wɔde atwa Galilea Po no. Anadwo no mframa kɛse bi tui, na asorɔkye no wosow hyɛmma no. Ehu kaa asuafo no. Na ɔdasu mu no, wohui sɛ obi nam nsu no so reba wɔn nkyɛn. Wɔde ehu teɛteɛɛm efisɛ na wonnim dekode a wɔrehu no.
Yesu kae sɛ: ‘Munnsuro. Ɛyɛ me!’ Na wontumi nnye nni. Enti Petro kae sɛ: ‘Sɛ wo ampa a, ka ma mennantew nsu no ani mmra wo nkyɛn.’ Yesu buae sɛ: ‘Bra!’ Na Petro fii adi nantew nsu no ani! Afei ehu kaa no na ofii ase sɛ ɔremem, nanso Yesu gyee no.
Akyiri yi, Yesu maa nnipa mpempem aduan bio. Saa bere yi de ɔde abodoo ason ne mpataa kakraa bi. Na ɛha nso obiara didi mee. So sɛnea Yesu boa afoforo no nyɛ nwonwa? Bere a obedi tumi sɛ ɔhene a Onyankopɔn apaw no no, ɛho renhia sɛ yɛhaw yɛn ho wɔ biribiara ho!
Mateo 14:1-32; 15:29-38; Yohane 6:1-21.
Nsɛmmisa
- Asɛm bɔne bɛn na ɛtoo Yohane Osuboni, na ɛmaa Yesu tee nka dɛn?
- Ɔkwan bɛn so na Yesu maa nnipadɔm a wodi n’akyi no aduan, na aduan ahe na ɛkae?
- Dɛn na ɛmaa ehu kaa asuafo no anadwo no, na dɛn na ɛtoo Petro?
- Ɔkwan bɛn so na Yesu maa nnipa mpempem aduan ne mprenu so?
- Adɛn nti na ɛbɛyɛ anigye bere a Yesu di asase so sɛ Onyankopɔn Hene no?
Nsɛmmisa foforo
- Kenkan Mateo 14:1-32.
Dɛn na kyerɛwtohɔ a ɛwɔ Mateo 14:23-32 no ma yehu wɔ Petro suban ho?
Ɔkwan bɛn so na kyerɛwtohɔ a ɛwɔ Kyerɛwsɛm mu no da no adi sɛ Petro ho kokwawee ma odii n’ahopere su no so? (Mat. 14:27-30; Yoh. 18:10; 21:7; Aso. 2:14, 37-40; 1 Pet. 5:6, 10)
- Kenkan Mateo 15:29-38.
Ɔkwan bɛn so na Yesu kyerɛɛ honam fam nneɛma a N’agya de maa no ho anisɔ? (Mat. 15:37; Yoh. 6:12; Kol. 3:15)
- Kenkan Yohane 6:1-21.
Kristofo a wɔwɔ hɔ nnɛ bɛyɛ dɛn atumi adi Yesu nhwɛso a ɛfa nniso ho no akyi? (Yoh. 6:15; Mat. 22:21; Rom. 12:2; 13:1-4)


text:
Adesua 107: Wosiw Stefano Abo
ƆBARIMA a ɔkotow ha no yɛ Stefano. Ɔyɛ Yesu suani nokwafo. Nanso hwɛ nea afei wɔreyɛ no! Mmarima yi retotow abo akɛse abɔ no. Dɛn nti na wɔtan Stefano araa ma wɔreyɛ no ade bɔne a ɛte saa? Ma yɛnhwɛ.
Ná Onyankopɔn boa Stefano ma ɔyɛ anwonwade akɛse. Na mmarima yi mpɛ saa, enti wɔne no gyee nokware a ɔde kyerɛkyerɛ nkurɔfo no ho akyinnye. Nanso Onyankopɔn maa Stefano nyansa kɛse, na Stefano ma ɛdaa adi sɛ mmarima yi kyerɛkyerɛ atosɛm. Eyi maa wɔn bo fuwii kɛse. Enti wosoo no mu, na wɔmaa nkurɔfo bɛkekaa ne ho nsɛm a ɛnyɛ nokware.
Ɔsɔfo panyin no bisaa Stefano sɛ: ‘Nea wɔka yi yɛ nokware?’ Stefano de Bible mu ɔkasa fɛfɛ maa mmuae. Awiei no ɔkyerɛɛ sɛnea nnipa bɔne taa Yehowa adiyifo tete hɔ. Na ɔkae sɛ: ‘Mote sɛ saa nnipa no ara. Mukum Onyankopɔn somfo Yesu, na munni Onyankopɔn mmara so.’
Eyi maa nyamesom mpanyimfo no bo fuwii kɛse! Wɔde abufuw twɛree wɔn se guu no so. Afei Stefano maa ne ti so, na ɔkae sɛ: ‘Hwɛ, mihu Yesu sɛ ogyina Onyankopɔn nifa wɔ soro.’ Ɛnna mmarima yi de wɔn nsa sisiw wɔn asõ tow hyɛɛ Stefano so. Wosoo no mu twee no kɔɔ kurow no fasu akyi.
Ɛha no woyiyii wɔn ntade nguguso de maa aberante Saul kurae. Wuhu Saul? Afei ebinom fii ase siw Stefano abo. Stefano kotowee, sɛnea wuhu yi, na ɔbɔɔ Onyankopɔn mpae sɛ: ‘Yehowa, ntwe wɔn asõ wɔ ade bɔne a wɔreyɛ yi ho.’ Ná onim sɛ nyamesom mpanyimfo no adaadaa ebinom. Eyi akyi no Stefano wui.
Sɛ obi yɛ wo bɔne a, so wobɔ mmɔden sɛ wobɛyɛ no bi, anaa so woka sɛ Onyankopɔn ntua no ka? Ɛnyɛ saa na Stefano anaa Yesu yɛe. Woyii ayamye adi mpo kyerɛɛ nnipa a wɔyɛɛ wɔn bɔne. Momma yɛmmɔ mmɔden nsuasua wɔn.
Asomafo Nnwuma 6:8-15; 7:1-60.
Nsɛmmisa
- Hena ne Stefano, na dɛn na na Onyankopɔn boa no ma ɔyɛ?
- Dɛn na Stefano kae a ɛmaa nyamesom mpanyimfo no bo fuwii kɛse?
- Bere a mmarima no twee Stefano kɔɔ kurow no fasu akyi no, dɛn na wɔyɛɛ no?
- Wohwɛ mfonini no a, hena ne aberante a ogyina ntade nguguso no ho no?
- Mpae bɛn na Stefano bɔɔ Yehowa ansa na ɔrewu?
- Sɛ obi yɛ yɛn bɔne a, dɛn na ɛsɛ sɛ yɛyɛ de suasua Stefano?
Nsɛmmisa foforo
- Kenkan Asomafo Nnwuma 6:8-15.
Nnaadaa akwan bɛn na nyamesom mpanyimfo de Yehowa Adansefo afa so de abɔ mmɔden sɛ wobesiw wɔn asɛnka adwuma no kwan? (Aso. 6:9, 11, 13)
- Kenkan Asomafo Nnwuma 7:1-60.
Dɛn na ɛboaa Stefano ma otumi gyinaa Sanhedrin no anim kaa asɛmpa no wɔ nam so, na dɛn na yebetumi asua afi ne nhwɛso no mu? (Aso. 7:51-53; Rom. 15:4; 2 Tim. 3:14-17; 1 Pet. 3:15)
Adwene bɛn na ɛsɛ sɛ yenya wɔ wɔn a wɔsɔre tia yɛn adwuma no ho? (Aso. 7:58-60; Mat. 5:44; Luka 23:33, 34)


text:
Di Yehowa Nokware
“Yehowa ntena me ne wo ne m’asefo ne w’asefo ntam nkosi daa.”
NNWOM: 125, 62
1, 2. Adɛn nti na Yonatan ne Dawid adamfofa no yɛ nokwaredi ho nhwɛso pa?
AKOKODURU a na aberante Dawid wɔ no maa Yonatan ho dwiriw no paa. Ná Dawid akum “Filistini” ɔbran Goliat de ne “ti” akɔma Yonatan papa Ɔhene Saul. Ná Saul yɛ Israel hene. (1 Samuel 17:57) Ná Yonatan gye di paa sɛ Onyankopɔn ka Dawid ho, na efi saa bere no, Yonatan ne Dawid faa adamfo denneennen. Wɔhyɛɛ wɔn ho bɔ sɛ wobedi wɔn ho nokware daa. (1 Samuel 18:1-3) Yonatan dii Dawid nokware ne nkwa nna a aka nyinaa.
2 Ɛmfa ho mpo sɛ na Yehowa ayi Dawid sɛ ɔno na sɛ Saul nni hɔ a ɔbɛyɛ Israel hene no, Yonatan dii Dawid nokware kosii ase. Bere a Saul repɛ Dawid akum no no, na ɛhaw Yonatan. Ná Yonatan nim sɛ Dawid wɔ Hores sare so. Enti Yonatan kɔɔ hɔ kɔhyɛɛ Dawid den sɛ ɔnkɔ so mfa ne ho nto Yehowa so. Yonatan ka kyerɛɛ Dawid sɛ: “Nsuro, efisɛ me papa Saul nsa renka wo, na wo na wubedi Israel so hene, na mɛyɛ w’abadiakyiri.”
3. Dɛn na na ɛho hia Yonatan paa sen sɛ obedi Dawid nokware, na yɛyɛ dɛn hu saa? (Hwɛ mfonini a ɛwɔ adesua yi mfiase no.)
3 Ɛkame ayɛ sɛ obiara ani gye nnipa a wodi nokware ho. Nanso, esiane sɛ Yonatan dii Dawid nokware nko ara nti na yɛn ani gye ne ho anaa? Dabi, ade a na ɛho hia Yonatan paa wɔ n’asetenam ne sɛ obedi Onyankopɔn nokware. Nokwasɛm ne sɛ, ɛno nti na Yonatan ani ammere Dawid na odii no nokware no. Ɛwom sɛ na Yonatan nim sɛ Dawid na obedi hene de, nanso Yonatan boaa Dawid ma ɔde ne ho too Yehowa so. Yonatan ne Dawid nyinaa dii Yehowa ne wɔn ho wɔn ho nokware. Wodii ɛbɔ a wɔhyehyɛɛ wɔn ho no so: “Yehowa ntena me ne wo ne m’asefo ne w’asefo ntam nkosi daa.”
4. (a) Dɛn na ɛbɛma yɛn ani agye na yɛn koma atɔ yɛn yam paa? (b) Dɛn na yebesusuw ho wɔ adesua yi mu?
4 Ɛsɛ sɛ yɛn nso yedi yɛn abusuafo, yɛn nnamfo, ne anuanom a wɔwɔ asafo no mu nokware. (1 Tesalonikafo 2:10, 11) Nanso ade a ehia paa ne sɛ yebedi Yehowa nokware. Ɔno na ɔmaa yɛn nkwa! (Adiyisɛm 4:11) Sɛ yedi Yehowa nokware a, yɛn ani gye, na yɛn koma tɔ yɛn yam paa. Nanso yenim sɛ mmere a emu yɛ den mpo mu no, ɛsɛ sɛ yedi Onyankopɔn nokware. Adesua yi mu no, yɛbɛhwɛ sɛnea Yonatan nhwɛso betumi aboa yɛn ma yɛakɔ so adi Yehowa nokware wɔ tebea ahorow nnan mu: (1) bere a yɛn adwene yɛ yɛn sɛ ɛmfata sɛ yenya obu ma obi a ɔwɔ tumi, (2) bere a ɛsɛ sɛ yehu onii a ɛfata sɛ yedi no nokware, (3) bere a onua bi a odi anim wɔ asafo no mu nte yɛn ase anaa ɔne yɛn anni no yiye, ne (4) bere a ɛyɛ den ma yɛn sɛ yebedi ɛbɔ bi a yɛahyɛ so.
BERE A YƐN ADWENE YƐ YƐN SƐ ƐMFATA SƐ YENYA OBU MA OBI A ƆWƆ TUMI
5. Bere a Saul yɛ ɔhene no, adɛn nti na na ɛyɛ den ma Israelfo sɛ wobedi Onyankopɔn nokware?
5 Ná Yonatan ne Israelfo ho akyere wɔn. Ná Yonatan papa, Ɔhene Saul ayɛ asoɔden ma Yehowa apo no. (1 Samuel 15:17-23) Nanso, Onyankopɔn maa Saul kɔɔ so dii hene mfe pii. Bere a ɔhene a wɔayi no sɛ ɔntena “Yehowa ahengua” so no reyɛ nneɛma bɔne no, na ɛyɛ den ma ɔman no sɛ wobedi Onyankopɔn nokware.
6. Dɛn na ɛma yehu sɛ Yonatan kɔɔ so dii Yehowa nokware?
6 Yonatan kɔɔ so dii Yehowa nokware. Bere a Saul fii ase yɛɛ Onyankopɔn so asoɔden no, wo deɛ hwɛ nea Yonatan yɛe. (1 Samuel 13:13, 14) Saa bere no, Filistifo asraafodɔm de nteaseɛnam 30,000 baa Israel so. Ná Saul asraafo yɛ 600 pɛ, na na ɔne Yonatan nko ara na wɔwɔ akode. Nanso Yonatan ammɔ hu. Ɔkaee odiyifo Samuel asɛm yi: “Yehowa din kɛse no nti, ɔrennyaw ne man.” (1 Samuel 12:22) Yonatan ka kyerɛɛ ɔsraani bi sɛ: “Ɛnyɛ den mma Yehowa sɛ ɔnam pii anaa kakraa bi so begye nkwa.” Enti Yonatan ne ɔsraani no kɔtow hyɛɛ Filistifo bi so kum wɔn mu 20. Ná Yonatan wɔ Yehowa mu gyidi, na Yehowa hyiraa no. Yehowa maa asase wosowee, na ɛmaa ehu kaa Filistifo no. Wofii ase kunkum wɔn ho, na Israelfo dii nkonim.
7. Yonatan ne ne papa dii no sɛn?
7 Ɛwom sɛ Saul kɔɔ so yɛɛ Yehowa so asoɔden de, nanso bere biara a ɛbɛyɛ yiye no na Yonatan tie ne papa. Bere bi ɔne ne papa kɔko gyee Yehowa nkurɔfo.
8, 9. Sɛ yenya obu ma wɔn a wɔwɔ tumi no a, dɛn na ɛkyerɛ sɛ na yɛredi Onyankopɔn nokware?
8 Sɛnea Yonatan yɛe no, bere biara a ɛbɛyɛ yiye no, ɛsɛ sɛ yetie aban a ɛwɔ ɔman a yɛte mu no de di Yehowa nokware. Yehowa ama “atumfoɔ a wɔkorɔn” no tumi sɛ wonni yɛn so, na ɔhwɛ kwan sɛ yebebu wɔn. (Kenkan Romafo 13:1, 2.) Enti sɛ mpo aban mpanyimfo bi nni nokware na yɛn adwene yɛ yɛn sɛ ɛmfata sɛ yebu wɔn a, ɛsɛ sɛ yedi wɔn ni. Nokwasɛm ni, ɛsɛ sɛ yebu wɔn a Yehowa ama wɔn tumi no nyinaa.
9 Olga yɛ onuawa a ɔwɔ South America. Ɛmfa ho sɛ na ne kunu ne no nni no yiye no, onyaa obu maa no de dii Yehowa nokware. [1] (Hwɛ awiei asɛm no.) Esiane sɛ Olga yɛ Yehowa Danseni nti, ɛtɔ da a na ne kunu ne no nkasa anaa ɔka nsɛm a ɛyɛ yaw kyerɛ no. Ɔka kyerɛɛ no mpo sɛ obegyaa no na ɔde mmofra no akɔ. Nanso Olga amfa ‘bɔne antua bɔne’ so ka. Olga yɛɛ nea obetumi biara sɛ ɔbɛyɛ ɔyere pa. Ná ɔnoa aduan ma ne kunu, ɔhoro ne nneɛma, na na ɔhwɛ ne kunu abusuafo nso. (Romafo 12:17) Sɛ na ne kunu rekɔsra n’abusuafo ne ne nnamfo a, bere biara a ɛbɛyɛ yiye no, na ɔne no kɔ. Bere bi, na ne kunu pɛ sɛ ɔkɔ ne papa ayi wɔ kurow foforo so, enti Olga boaboaa biribiara a wɔde betu kwan no ano. Bere a wɔkɔɔ ayi no, ɔtwɛn ne kunu wɔ asɔredan no akyi. Esiane sɛ Olga nyaa ne kunu ho abotare na onyaa obu maa no nti, mfe pii akyi no, ne kunu fii ase ne no dii no yiye. Seesei Olga kunu hyɛ no nkuran sɛ ɔnkɔ asafo nhyiam, na ɛyɛ a ɔde no kɔ. Ɛtɔ da mpo a, ɔne no nyinaa kɔ asafo nhyiam.
BERE A ƐSƐ SƐ YEHU ONII A ƐFATA SƐ YEDI NO NOKWARE
10. Ɛyɛɛ dɛn na Yonatan huu onii a ɛsɛ sɛ odi no nokware?
10 Bere a Saul kaa sɛ obekum Dawid no, na ɛsɛ sɛ Yonatan si gyinae bi a ɛyɛ den. Ná Yonatan pɛ sɛ odi ne papa nokware, bere koro no ara nso na ɔpɛ sɛ odi Dawid nokware. Ná Yonatan nim sɛ Onyankopɔn ka Dawid ho na ɛnyɛ Saul, enti osii gyinae sɛ obedi Dawid nokware. Yonatan ka kyerɛɛ Dawid sɛ ɔnkɔpɛ baabi nhyɛ, na ɔmaa Saul huu nea enti a ɛnsɛ sɛ okum Dawid.
11, 12. Sɛn na ɔdɔ a yɛwɔ ma Onyankopɔn no boa yɛn ma yedi no nokware?
11 Alice yɛ onuawa a ɔwɔ Australia. Ná ɛsɛ sɛ ohu onii a ɛfata sɛ odi no nokware. Bere a ɔresua Bible no, na ɔka nneɛma a ɔresua no ho asɛm kyerɛ n’abusuafo. Afei nso, ɔka kyerɛɛ wɔn sɛ ɔne wɔn renni Buronya bio, na ɔkyerɛɛ wɔn nea enti a ɔrenni Buronya no. Mfiase no anyɛ n’abusuafo no dɛ, na akyiri yi, wɔn bo fuw no paa. Ná wosusuw sɛ Alice nnwen wɔn ho bio. Afei Alice maame ka kyerɛɛ no sɛ ɔmpɛ sɛ obehu n’anim bio. Alice kaa sɛ: “Me ho dwiriw me, na ɛyɛɛ me yaw ankasa, efisɛ na medɔ m’abusuafo paa. Nanso, misii gyinae sɛ mede me koma bɛma Yehowa ne ne Ba no, na mebɔɔ asu wɔ nhyiam a edi hɔ ase.”
12 Ɛnsɛ sɛ yɛde yɛn koma fam biribi te sɛ agodie kuw bi, sukuu anaa ɔman bi ho sen Yehowa a yebedi no nokware. Nhwɛso bi ni. Ná Henry ani gye ho sɛ ɔne ne sukuu agodie kuw bi bedi agorɔ bi a ɛte sɛ dame (chess). Ná ɔpɛ sɛ ogye abasobɔde bi ma ne sukuu no. Esiane sɛ na Memeneda ne Kwasida biara odi saa agorɔ yi nti, na onnya bere nkɔ asɛnka ne asafo nhyiam papa. Henry kaa sɛ ohuu sɛ nea ɛda ne koma so paa ne nea ɔbɛyɛ ama ne sukuu no na ɛnyɛ nea ɔbɛyɛ ama Onyankopɔn. Enti osii gyinae sɛ ɔrenni saa agorɔ no mma ne sukuu bio.
13. Sɛ nsɛmnsɛm sɔre wɔ yɛn abusua mu a, ɔkwan bɛn so na nokware a yedi Onyankopɔn bɛboa yɛn ma yɛadi ho dwuma?
13 Ɛtɔ da a, ebetumi ayɛ den sɛ yebehu yɛn busuani a ɛfata sɛ yedi no nokware. Yɛnhwɛ nhwɛso bi. Ken ka sɛ: “Ná me maame mfe akɔ anim enti na mepɛ sɛ metaa kɔsra no, na ɛwom ara nso a na mepɛ sɛ ɔbɛtena yɛn nkyɛn kakra. Nanso na me maame ne me yere ntam nyɛ papa.” Ken toaa so sɛ: “Ná merentumi nsɔ ɔbaako ani na minnya ɔbaako.” Ken susuw nea Bible ka ho, na ohuu sɛ asɛm yi mu de, ne yere na ɛsɛ sɛ ɔsɔ n’ani na odi no nokware. Enti ɔyɛɛ biribi a ɛmaa ne yere ani gyei. Afei ɔmaa ne yere huu nea enti a ɛsɛ sɛ ne yere ne ne maame di no yiye. Ɔmaa ne maame nso huu nea enti a ɛsɛ sɛ ne maame di ne yere ni.
BERE A ONUA BI NTE YƐN ASE ANAA ƆNE YƐN ANNI NO YIYE
14. Adɛn nti na yebetumi aka sɛ Saul ne Yonatan anni no yiye?
14 Sɛ onua bi a odi anim wɔ asafo no mu ne yɛn anni no yiye a, ɛno mu nso yebetumi adi Yehowa nokware. Onyankopɔn na oyii Ɔhene Saul sɛ onni hene, nanso Saul ne ɔno ara ne ba anni no yiye. Ná ɔnte ase sɛ Yonatan dɔ Dawid. Enti bere a Yonatan yɛɛ sɛ ɔbɛboa Dawid no, Saul bo fuw no paa, na oguu ne ba no anim ase wɔ nnipa pii anim. Nanso Yonatan kɔɔ so ara nyaa obu maa ne papa. Bere koro no ara, odii Yehowa ne Dawid nokware. Efisɛ na Onyankopɔn ayi Dawid sɛ, sɛ Saul nni hɔ a, ɔno na ɔbɛyɛ Israel hene.
15. Sɛ onua bi ne yɛn anni no yiye a, ɛsɛ sɛ yɛyɛ yɛn ade sɛn?
15 Ɛnnɛ, anuanom a wodi asafo no anim no bɔ mmɔden sɛ wɔne obiara bedi no yiye wɔ asafo ahorow mu. Saa anuanom yi tɔ sin. Ɛno nti, ebetumi aba sɛ wɔrente biribi a yɛayɛ ase. (1 Samuel 1:13-17) Enti sɛ obi ne yɛn anni no yiye anaa wante yɛn ase a, momma yɛnkɔ so nni Yehowa nokware.
BERE A ƐYƐ DEN PAA SƐ YEBEDI YƐN BƆHYƐ SO
16. Nsɛm bɛn mu na ɛsɛ sɛ yedi Onyankopɔn nokware na ɛnsɛ sɛ yɛyɛ nea yɛn ara yɛpɛ?
16 Ná Saul pɛ sɛ sɛ n’akyi no, Yonatan mmom na ɔbɛyɛ ɔhene na ɛnyɛ Dawid. (1 Samuel 20:31) Nanso, na Yonatan dɔ Yehowa, na na odi no nokware. Enti Yonatan ani ammere Dawid, mmom ɔfaa Dawid adamfo, na odii ɛbɔ a wahyɛ no no so. Nokwasɛm ne sɛ, obiara a ɔdɔ Yehowa na odi no nokware no, “sɛ ɔka ntam na etia no mpo a, ɔnsesa n’ano.” (Dwom 15:4) Esiane sɛ yedi Onyankopɔn nokware nti, yebedi yɛn bɔhyɛ so. Sɛ yɛne obi yɛ adwuma bi ho nhyehyɛe na ɛyɛ den ma yɛn mpo a, yɛbɛyɛ nea yɛaka no. Sɛ nsɛmnsɛm sɔre wɔ yɛn aware mu nso a, yɛbɛkɔ so ne yɛn kunu anaa yɛn yere atena de akyerɛ sɛ yɛdɔ Yehowa.
17. Adesua yi aboa wo sɛn?
17 Sɛnea Yonatan dii Onyankopɔn nokware no, yɛn nso yɛpɛ sɛ yɛyɛ saa wɔ tebea a emu yɛ den mpo mu. Sɛ yɛn nuanom ne yɛn anni no yiye mpo a, momma yɛnkɔ so nni wɔn nokware. Sɛ yɛyɛ saa a, yɛbɛma Yehowa koma atɔ ne yam, na ɛno na ɛma yɛn ani gye paa. (Mmebusɛm 27:11) Momma yennya awerɛhyem sɛ ɔbɛyɛ ade a ɛyɛ ma yɛn na wahwɛ yɛn daa. Adesua a edi hɔ no, yebesusuw anokwafo bi a wɔtenaa ase wɔ Dawid bere so ne ebinom a wɔanni nokware ho, na yɛahwɛ nea yebetumi asua afi mu.
^ [1] (nkyekyɛm 9) Wɔasesa edin ahorow no bi.


text:
Nnwom 59 Nkwa Asem (NA-TWI)
Ogye mpaebɔ
59 Gye me fi m’atamfo nsam, me Nyankopɔn; bɔ me ho ban fi wɔn a wɔtaa me so no ho. 2 Gye me nkwa fi saa amumɔyɛ fo no nsam. Gye me fi awudifo no nsam. 3 Hwɛ! Wɔretwɛn akum me; atirimɔdenfo reboa wɔn ho ano atia me. Ɛnyɛ bɔne bi anaa biribi a enye bi na mayɛ; 4 ɛnna ɛnyɛ me mfomso bi nti, O Awurade, a enti wɔka wɔn ho kɔ wɔn atenae no. 5 Sɔre, Awurade Nyankopɔn Tumfoɔ na bɛboa me; w’ankasa bɛhwɛ, Israel Nyankopɔn. Sɔre na twe manmufo aso. Nhu amumɔyɛfo nkontompofo no mmɔbɔ! 6 Wɔsan ba anwummere pɔ so wɔ kurow no mu te sɛ akraman. 7 Tie wɔn kasatia ne wɔn ahunahuna. Wɔn tɛkrɛma te sɛ nkrante wɔ wɔn anom, nanso wosusuw sɛ obi nte wɔn nka. 8 Nanso woserew wɔn, Awurade. Wudi manmufo ho fɛw.
9 Mewɔ gyidi wɔ w’ahoɔden mu. Woyɛ me guankɔbea, O Onyankopɔn. 10 Me Nyankopɔn dɔ me na ɔbɛba me nkyɛn. Ɔbɛma mahu sɛ wadi m’atamfo so.
11 Nkum wɔn, O Onyankopɔn, na me nkurɔfo werɛ befi. Fa w’ahoɔden bɔ wɔn pete na di wɔn so, O Awurade, yɛn gyefo. 12 Bɔne wɔ wɔn anofafa so; nsɛm a efi wɔn anom nyinaa yɛ bɔne. Ma wɔnkyere wɔn wɔ wɔn ahantan mu! Efisɛ, wɔdome, di atoro nso. 13 Sɛe wɔn w’abufuw mu; sɛe wɔn koraa. Saa na ɛbɛma obiara ahu sɛ Onyankopɔn di Israel so, na n’ahenni trɛw kɔ asase so mmaa nyinaa. 14 M’atamfo san ba anwummere, pɔ so kyinkyin kurow no mu 15 te sɛ akraman a wɔrepɛ aduan adi, na sɛ wɔannya bi anni ammee a, wonwiinwii.
16 Nanso mɛto w’ahoɔden ho dwom; anɔpa biara, mɛto daa ɔdɔ a wowɔ no ho dwom dennen. Woayɛ me guankɔbea, me guankɔbea ɔhaw mu. 17 Mɛkamfo wo, me gyefo. Me guankɔbea ne Onyankopɔn, Onyankopɔn a ɔdɔ me no.


text:
Luka 19 Nkwa Asem (NA-TWI)
Sakeo
19 Da bi a na Yesu retwam wɔ Yeriko no, 2 ohuu ɔbarima bi wɔ hɔ a wɔfrɛ no Sakeo. Na Sakeo yɛ ɔtowgyeni panyin san yɛ osikani nso. 3 Bere a Yesu retwam no, Sakeo pɛe sɛ anka ohu no nanso esiane sɛ na ɔyɛ onipa tiaa na wɔn a wodi Yesu akyi no dɔɔso nti, wanhu no. 4 Esiane sɛ na Sakeo nim sɛ Yesu bɛfa nnyedua bi a na esi hɔ no ase nti, ɔkaa ne ho kɔforoo saa nnyedua no.
5 Bere a Yesu duu nnyedua no ase no, ɔmaa n’ani so huu no ka kyerɛɛ no se, “Sakeo, yɛ ntɛm na si fam na wo fi na ɛnnɛ mɛtena.”
6 Sakeo yɛɛ ntɛm sii fam de anigye gyee no fɛw so.
7 Nnipa a wodi Yesu akyi no huu eyi no, wonwiinwii kae se, “Ɔdebɔneyɛfo yi na wakɔ akɔsoɛ no.”
8 Bere a nnipa no renwiinwii no, Sakeo begyinaa Yesu nkyɛn kae se, “Awurade, ɛnnɛ, mede m’ahode mu fa kyɛ ahiafo, na sɛ masisi obi wɔ biribi mu a, metua mmɔho anan ama no.”
9 Yesu ka kyerɛɛ no se, “Ɛnnɛ na nkwagye aba ofi yi mu, efisɛ, oyi nso yɛ Abraham ba. 10 Na mebae sɛ merebɛhwehwɛ wɔn a wɔayera na magye wɔn nkwa.”
Adwumayɛ ho akontaabu
11 Bere a Yesu ne nnipa no rebɛn Yerusalem no, ɔsan buu wɔn bɛ foforo de kyerɛɛ wɔn sɛ, Onyankopɔn Ahenni no abɛn.
12 Ɔkae se, “Ɔdehye bi a watu kwan akɔ akyirikyiri asase bi so san kɔɔ ne kurom kohuu n’abusua mu mpanyimfo sɛ wonsi no hene. 13 Ansa na ɔrebefi n’akwantu no ase no, ɔfrɛɛ n’adwumayɛfo mu du maa wɔn mu biara sidi ɔpedu ka kyerɛɛ wɔn se, ‘Momfa sika yi nyɛ adwuma kosi sɛ mɛba.’ 14 Kurom hɔfo no tee n’ahenni no ho asɛm no, wotuu nnipa kohuu mpanyimfo no se wɔmpɛ no.
15 “Nanso wosii no hene ma ɔsan kɔɔ baabi a na ɔyɛ adwuma no. Odui no, ɔfrɛɛ n’adwumayɛfo du no se, wommebu sika a ɔde maa wɔn no ho nkontaa nkyerɛ no.
16 “Odwumayɛfo a odii kan bae no bɛka kyerɛɛ no se, ‘Me wura, wo sika sidi ɔpedu no, mede ayɛ adwuma anya ho mmɔho du.’
17 “Owura no ka kyerɛɛ no se, ‘Mo, akoa pa, esiane sɛ woadi kakraa a mede hyɛɛ wo nsa no ho nokware nti, mede nkurow du bɛhyɛ w’ase na woadi so.’
18 Odwumayɛfo a ɔto so abien no bae bɛka kyerɛɛ no se, ‘Me wura, wo sika sidi ɔpedu no, mede ayɛ adwuma anya ho mmɔho anum.’
19 “Owura no ka kyerɛɛ no se, ‘Mede nkurow anum bɛhyɛ wase na woadi so.’
20 “Ɔfoforo nso bɛkae se, ‘Me wura, wo sika sidi ɔpedu a wode maa me no, mede siei, eni. 21 Na misuro sɛ mfaso a menya no, wubesisi me agye, efisɛ, wo tirim yɛ den. Nea ɛnyɛ wo de, wugye; nea wunnuae nso, wutwa.’ 22 Ne wura no buaa no se, Akoa bɔne, wo anom asɛm so na megyina abu wo atɛn. Wunim sɛ me tirim yɛ den. Nea ɛnyɛ me de no migye; nea minnuae no, mitwa. 23 Adɛn nti na woamfa me sika no ankɔto sikakorabea? Anka mebae yi menya ho nsiho.’
24 “Ɔka kyerɛɛ n’asomfo a na wogyina hɔ no se ‘Munnye sika no mfi ne nsam mfa mma nea ɔde ne de yɛɛ adwuma nyaa mmɔho du no.’
25 “Asomfo no kae se, ‘Yɛn wura, sɛ oyi de ɔwɔ sika pii!’
26 “Owura no kae se, ‘Nea moreka no yɛ nokware. Nanso merema moate ase sɛ, nea ɔwɔ pii no, wɔbɛma no bi aka ho, na nea ɔwɔ kakraa bi no, nea ɔwɔ mpo no, wobegye afi ne nsam. 27 Na afei momfa m’atamfo a anka wɔmpɛ sɛ midi ade no mmra m’anim ha na munkum wɔn!”
Yesu kɔ Yerusalem
28 Yesu kaa nsɛm yi wiei no, odii n’asuafo no kan kɔɔ Yerusalem. 29 Ɔrebɛn Belfage ne Betania a ɛbɛn Ngo Bepɔw no no, ɔsomaa n’asuafo no mu baanu ka kyerɛɛ wɔn se, 30 “Monkɔ akuraa a ɛbɛn ha no ase na mudu hɔ a, mubehu afurum ba bi a obiara ntenaa ne so da sɛ wɔasa no. Monsan no mfa no mmrɛ me. 31 Na sɛ obi bisa mo se, ‘Adɛn nti na moresan no’ a, monka se, ‘Aboa no ho hia Awurade!’ “
32 Asuafo baanu a wɔkɔe no kohuu aboa no sɛ ɔsa hɔ sɛnea Yesu kae no. 33 Bere a wɔresan afurum ba no no, ne wuranom bisaa wɔn se, “Adɛn nti na moresan aboa no?”
34 Wobuaa wɔn se, “Ne ho hia Awurade.”
35 Asuafo no de afurum ba no brɛɛ Yesu de wɔn ntama sesɛw ne so ma ɔtenaa ne so. 36 Yesu te afurum ba no so rekɔ no, nnipa de wɔn ntama sesɛw ɔkwan no so ma ɔfaa so. 37 Oduu Ngo Bepɔw no so baabi a wɔrebesian akɔ Yerusalem no, n’akyidifo no nyinaa de osebɔ kamfoo Onyankopɔn yii no ayɛ wɔ Yesu anwonwade ahorow a wayɛ no ho se, 38 “Nhyira ne ɔhene a ɔreba Awurade din mu no! Asomdwoe ne anuonyam nka Onyankopɔn wɔ sorosoro nohɔ!”
39 Farisifo no bi a na wɔfra nnipakuw no mu no ka kyerɛɛ Yesu se, “Kyerɛkyerɛfo, kasa kyerɛ w’akyidifo no na wommua wɔn ano!” 40 Yesu buaa wɔn se, “Sɛ womua wɔn ano koraa a, abo mpo bɛkamfo me ayi me ayɛ.”
Yesu su ma Yerusalem
41 Yesu rebɛn Yerusalem a ohuu kurow no no, osu maa emu nnipa no se, 42 “Mo a anka asomdwoe yɛ mo de nanso moampɛ no, mobɛhwehwɛ asomdwoe akyi kwan, nanso, mo nsa renka da! 43 Nna bi bɛba a mo atamfo bɛba abɛtoa mo, aka mo ahyɛ, 44 atɔre mo ne mo mma ase asɛe mo kurow yi pasaa, efisɛ, moapo adom a Onyankopɔn de adom mo no.”
Yesu pam aguadifo fi asɔredan mu
45 Yesu duu Yerusalem no, ɔkɔɔ asɔredan mu kɔpamoo nnipa a na wɔredi gua wɔ hɔ no kae se, 46 “Wɔakyerɛw se, ‘M’asɔredan yɛ mpaebɔbea; nanso mode ayɛ akorɔmfo ahyiae!”
47 Saa bere no nyinaa na asɔfo mpanyimfo, mmara no akyerɛkyerɛfo ne ɔman no mu mpanyimfo rehwehwɛ ɔkwan a wɔbɛfa so anya no, akyere no, akum no. 48 Nanso na wonhu ɔkwan biara a wɔbɛfa so akyere no, efisɛ, bere nyinaa na nnipa akyere ne so retie no.


text:
1Anuanom a moyɛ Onyankopɔn adwumayɛfo, yɛsrɛ mo sɛ, munnnye Onyankopɔn adom no kwa. 2 Onyankopɔn se, “Mitiee wo bere a ɛsɛ sɛ meyɛ wo adɔe, meboaa wo da no nam so gyee wo nkwa.” Muntie! Dɔnhwerew yi mu na ɛsɛ sɛ munya Onyankopɔn adom na ɛnnɛ ne nkwagye da no.
3 Yɛmpɛ sɛ obiara benya yɛn adwuma ho asɛm bɔne aka enti yɛmpɛ sɛ yɛde hintidua to obiara kwan mu. 4 Biribiara a yɛbɛyɛ no, ɛsɛ sɛ yɛda yɛn ho adi sɛ Onyankopɔn nkoa na yɛde boasetɔ tumi gyina ɔhaw ne amane nyinaa ano. 5 Wɔahwe yɛn, wɔde yɛn ato afiase, ɛdɔm baa yɛn so, wɔama yɛayɛ adwuma a ɛboro yɛn so, yɛasi pɛ, akyen kɔm. 6 Nanso yɛnam yɛn kronnyɛ, osuahu, boasetɔ ne ayamye so ada yɛn ho adi sɛ yɛyɛ Onyankopɔn asomfo. Afei yɛnam Honhom Kronkron no so, yɛn nokware dɔ, 7 yɛn nokwasɛm a yɛka ne Onyankopɔn tumi so kyerɛ sɛ yɛyɛ Onyankopɔn asomfo. Trenee ne yɛn akokyɛm a yɛde kɔ ɔtamfo so na yɛde bɔ yɛn ho ban nso.
8 Wɔhoahoa yɛn na wogu yɛn anim ase. Wɔyaw yɛn na wɔakamfo yɛn. Wobu yɛn sɛ atorofo nanso yɛka nokware.
9 Wɔyɛ wɔn ho sɛnea wonnim yɛn nanso obiara nim yɛn. Yewui, sɛnea muhu no, nanso yɛte ase. Ɛwom sɛ wɔtwee yɛn aso nanso wɔankum yɛn. 10 Wɔmaa yɛn werɛ howee nanso yɛn ani gye daa. Yɛsɛ ahiafo nanso yɛma nnipa bebree nya wɔn ho. Ɛyɛ sɛ yɛn nsam nni hwee nanso yɛwɔ biribiara.
11 Me nnamfonom a mowɔ Korinto, yɛabue yɛn koma mu aka nokware akyerɛ mo. 12 Yɛmfaa biribiara nsiee mo wɔ yɛn koma mu na mo na mode nsɛm asie yɛn wɔ mo koma mu. 13 Mprempren, mekasa mekyerɛ mo sɛ me mma: sɛnea yedwen mo ho no, mo nso munnwen yɛn ho saa ara bi. Mommfa biribiara nnsie yɛn. Mummue mo koma mu!
Kɔkɔbɔ
14 Munnnyaa mo ho mmma abosonsomfo, efisɛ, moyɛ no saa a, ɛnyɛ ye. Ɛbɛyɛ dɛn na nea eye ne nea enye ahyia? Ɛbɛyɛ dɛn na hann ne sum atena faako? 15 Ɛbɛyɛ dɛn na Kristo ne ɔbonsam adwene ahyia? Dɛn na gyidini ne nea ɔnyɛ gyidini wɔ yɛ? 16 Ɛbɛyɛ dɛn na Onyankopɔn asɔredan ne ɔbonsam ahoni ayɛ nhyehyɛe? Yɛyɛ Onyankopɔn a ɔte ase no asɔredan sɛnea Onyankopɔn no ankasa aka se, “Mede me nkurɔfo bɛyɛ me fi na matena wɔn mu; mɛyɛ wɔn Nyankopɔn na wɔayɛ me nkurɔfo.” 17 Awurade se, “Ɛsɛ sɛ mugyaw wɔn na motew mo ho fi wɔn ho. Montew mo ho mfi nea ɛho ntew ho na megye mo. 18 Mɛyɛ mo Agya na mobɛyɛ me mmammarima ne me mmammea, Otumfo Awurade na ose.”


text:
Ɔbea a ɔwɔ kununom baanum
1Farisifo no tee sɛ nnipa pii rekɔ Yesu nkyɛn ama wabɔ wɔn asu sen sɛnea nnipa kɔ Yohane nkyɛn. 2 Nso na Yesu ankasa de, ɔmmɔ asu na mmom, n’asuafo no na wɔbɔ asu. 3 Yesu tee saa asɛm yi no, ofii Yudea san kɔɔ Galilea.
4 Ɔrekɔ no, na ɛsɛ sɛ ɔfa Samaria.
5 Ɛbɛyɛ owigyinae no, na Yesu abɛn kurow bi a wɔfrɛ no Sikar a ɛbɛn asase bi a Yakob de maa ne ba Yosef no ho. 6 Ɛhɔ na na Yakob abura wɔ. Esiane ɔbrɛ a na Yesu abrɛ nti, ɔtenaa abura no ho sɛ ɔregye n’ahome. Na saa bere no bɛyɛ awia dumien.
7 Ankyɛ, Samariani bea bi baa hɔ bɛtow nsu maa Yesu srɛɛ no sɛ ɔmma no nsu no bi nnom. 8 Saa bere no, na Yesu asuafo no kɔ kurow no mu akɔtɔ aduan. 9 Samariani bea no ka kyerɛɛ Yesu se, “Ɛyɛ me nwonwa sɛ wo a woyɛ Yudani rebisa nsu afi me a meyɛ Samariani nkyɛn.” Na Yudafo ne Samariafo nni hwee yɛ.
10 Yesu buaa no se, “Sɛ wunim akyɛde a Onyankopɔn de ma onipa ne onipa ko a ɔresrɛ wo nsu yi a, anka wobɛsrɛ no na wama wo nkwa nsu.”
11 Ɔbea no bisae se, “Owura, wunni hama, nni bokiti, abura yi mu nso dɔ yiye, na ɛhe na wubenya saa nkwa nsu no afi? 12 Woyɛ ɔkɛse sen yɛn agya Yakob a otuu abura yi maa yɛn na ɔne ne mma, ne nguan ne n’anantwi nom mu nsu bi no anaa?”
13 Yesu buaa no se, “Obiara a ɔnom saa nsu yi bi no, osukɔm de no bio, 14 nanso nea ɔbɛnom nsu a mede bɛma no no, osukɔm renne no bio da. Nsu a mede bɛma no no, bɛyɛ sɛ asuti a ɛrenwow da wɔ ne mu na ɛbɛma no nkwa a ɛrensa da.”
15 Ɔbea no srɛɛ no sɛ, “Owura, ma me saa nkwa nsu yi bi na osukɔm anne me bio, na daa mantwa kwan ammɛtow nsu.”
16 Yesu ka kyerɛɛ no se, “Kɔfrɛ wo kunu na wo ne no mmra.”
17 Ɔbea no buaa no se, “Me wura, minni kunu.” Yesu nso kae se, “Asɛm a woaka no yɛ nokware sɛ wunni kunu no. 18 Woaware mmarima baanum agyae na ɔbarima a wo ne no wɔ hɔ mprempren no mpo, ɔnyɛ wo kunu.”
19 Ɔbea no kae se, “Owura, mihu sɛ woyɛ odiyifo. 20 Yɛn agyanom Samariafo som Onyankopɔn wɔ saa bepɔw yi so nanso mo Yudafo de, moka se Yerusalem nko ara na ɛsɛ sɛ yɛsom Nyankopɔn.”
21 Yesu ka kyerɛɛ no se, “Merema woate ase sɛ bere bi bɛba a nnipa rensom Agya no wɔ saa bepɔw yi so anaa Yerusalem.” 22 Mo Samariafo nnim nea mosom no. Nanso yɛn Yudafo de, yenim nea yɛsom no, efisɛ, Yudafo so na nkwagye nam ba. 23 Nna bi reba, na mpo aba dedaw sɛ, nnipa nam Onyankopɔn honhom tumi no so bɛsom Agya no nokwarem Eyinom ne asomfo a Agya no pɛ sɛ wɔsom no. 24 Onyankopɔn yɛ Honhom, na wɔn a wɔsom no no, ɛsɛ sɛ wɔde Onyankopɔn Honhom ne nokware som no. 25 Ɔbea no ka kyerɛɛ no se, “Minim sɛ Mesaia no a wɔfrɛ no Kristo no bɛba, na sɛ ɔba a, ɔbɛkyerɛkyerɛ yɛn biribiara mu.”
26 Yesu ka kyerɛɛ no se, “Me a mene wo rekasa yi, mene Kristo no.”
27 Yesu ano sii pɛ na n’asuafo no san bae. Ɛyɛɛ asuafo no nwonwa sɛ wɔbɛtoo Yesu sɛ ɔne ɔbea bi redi nkɔmmɔ. Nanso wɔn mu biara ammisa ɔbea no nea ɔrehwehwɛ ne Yesu nso nea enti a ɔne saa ɔbea no redi nkɔmmɔ no.
28 Afei ɔbea yi gyaw n’asuhina no hɔ san kɔɔ kurow no mu kɔka kyerɛɛ kurom hɔfo se, 29 “Mommra mmɛhwɛ ɔbarima bi a waka kokoam nneɛma a mayɛ akyerɛ me! Anaa, ɔno ne Agyenkwa no?” 30 Nnipa a wɔtee asɛm yi nyinaa bɔɔ twi kɔhwɛɛ Yesu.
31 Afei asuafo no ka kyerɛɛ Yesu se, “Kyerɛkyerɛfo, didi.” 32 Yesu buaa wɔn se, “Mewɔ aduan a medi nanso munnim.”
33 Ɛmaa asuafo no bisabisaa wɔn ho wɔn ho se, “Obi abrɛ no aduan bi anaa?”
34 Yesu buae se, “Nea ɛma memee ne sɛ, meyɛ nea ɔsomaa me no apɛde na miwie dwuma a ɔde maa me sɛ mimmedi no. 35 Moka se, ‘Abosom anan mu otwabere bedu.’ Mummue mo ani nhwɛ mo ho nhyia na mubehu sɛ aburow ahoa a ɛkyerɛ sɛ, otwabere adu! 36 Otwafo nya n’akatua a ɛsɛ no na ɔboaboa nea watwa no ano ma nkwa a ɛnsa da. Eyi ma nea odua ne nea otwa no nyinaa ani gye. 37 Ɛyɛ nokware pefee sɛ, ‘Obi dua na obi twa.’ 38 Mesomaa mo kɔɔ baabi sɛ monkotwa nea ɛnyɛ mo na muduae. Nnipa foforo na woduae na mo de, moanya mfaso afi adwuma a wɔyɛe no mu.”
Samariafo pii gye Yesu di
39 Esiane adanse a Samariani bea no dii wɔ Yesu ho se, “Waka biribiara a mayɛ akyerɛ me” no nti, kurow no mu hɔfo pii gyee Yesu dii sɛ ɔno ne Mesaia no. 40 Enti bere a Samariafo no baa Yesu nkyɛn no, wɔsrɛɛ no sɛ ɔntena wɔn nkyɛn. Ɔpenee so dii nnanu wɔ wɔn nkyɛn. 41 Nsɛm a Yesu kae no maa nnipa pii gyee no dii sen kan no. 42 Nnipa a wogyee no dii no ka kyerɛɛ ɔbea no se, “Ɛnyɛ adanse a wubedii no nti na yegye no di, na mmom nsɛm a yɛate sɛ ɔka no nti na yɛagye no adi. Na yenim sɛ ɔno ne wiase Agyenkwa no.”
Galileafo gye Yesu
43 Nnanu akyi no, Yesu fii kurow no mu kɔɔ Galilea. 44 Ɛwom sɛ na Yesu aka se, “Odiyifo biara nni anuonyam wɔ ne man mu” de, nanso 45 esiane nea Galileafo a wɔwɔ Yerusalem Twam Afahyɛ bere no mu no huu nea Yesu yɛe no nti, oduu Galilea no, wogyee no.
Yesu sa abofra bi yare
46 Ɔsan kɔɔ Kana a ɛwɔ Galilea, faako a ɔmaa nsu dan nsa hɔ no bio. Ɔwɔ hɔ no, ɔhene somfo panyin bi a na ne ba yare wɔ Kapernaum no 47 tee Yesu nka sɛ ofi Yudea aba Galilea hɔ. Saa ɔbarima yi kɔɔ Kana kohuu Yesu, srɛɛ no sɛ, ɔne no nkɔ Kapernaum nkɔsa ne ba a na ɔyare a ɔreyɛ awu no yare mma no.
48 Yesu kae se, “Menyɛ nsɛnkyerɛnne nkyerɛ mo ansa na moagye me adi anaa?”
49 Ɔsomfo panyin no de ahoyeraw ka kyerɛɛ no se, “Owura, mesrɛ wo, ma yɛnkɔ ntɛm, anyɛ saa a, me ba no bewu.”
50 Yesu ka kyerɛɛ no se, “Kɔ fie, wo ba no ho ayɛ no den!” Ɔsomfo panyin no gyee asɛm a Yesu kae no dii na osiim sɛ ɔrekɔ fie. 51 Ɔnam kwan so no, n’asomfo bi behyiaa no ka kyerɛɛ no se, ne ba no ho ayɛ no den. 52 Ɔbarima no bisaa n’asomfo no se, “Bere bɛn na ne ho yɛɛ no den?” Asomfo no buaa no se, “Nnɛra awia bɛyɛ dɔnkoro bere mu na atiridii a na abɔ no no gyaee. 53 Ɔbarima no tee asɛm no pɛ na ɔkaee sɛ ɛyɛ saa bere koro no ara mu na Yesu ka kyerɛɛ no se, ɔnkɔ na ne ba no ho ayɛ no den no. Eyi maa ɔbarima no ne ne fifo nyinaa gyee Yesu dii.
54 Eyi ne nsɛnkyerɛnne a ɛto so abien a Yesu fii Yudea baa Galilea no ɔyɛe.


text:
Kristofo yɛ Onyankopɔn fi
1Me nuanom wɔ Kristo mu a Onyankopɔn afrɛ mo, munnwen Yesu a Onyankopɔn somaa no ma ɔbɛyɛɛ ɔsɔfo Panyin wɔ gyidi a yɛka ho asɛm no ho.
2 Na odi Onyankopɔn a oyii no sɛ ɔnyɛ saa adwuma yi no nokware sɛnea Mose nso dii nokware wɔ Onyankopɔn fi no. 3 Onipa a osi ofi nya anuonyam sen ofi no ankasa. 4 Saa ara na ɛte; ɛsɛ sɛ Yesu nya anuonyam sen Mose. Ofi biara, obi na osii. Na Onyankopɔn nso na wabɔ nneɛma nyinaa.
5 Mose di Onyankopɔn nokware sɛ ɔsomfo wɔ ne fi na ɔkaa nsɛm a Onyankopɔn bɛka daakye no nyinaa. 6 Nanso Kristo de, odi nokware sɛ Ɔba a ɔhwɛ Onyankopɔn fi so. Sɛ yɛma yɛn bo yɛ duru na yɛwɔ gyidi wɔ yɛn mu wɔ anidaso mu a, na yɛyɛ ne fi.
7 Enti Honhom Kronkron no ka se, “Sɛ nnɛ mote Onyankopɔn nne a, 8 monnyɛ asoɔden te sɛ nea moyɛe bere a mosɔre tiaa Onyankopɔn no; sɛnea moyɛe da a na mowɔ sare so a mosɔɔ no hwɛe no. 9 Ɛmaa mo mpanyimfo sɔɔ no hwɛe, sɛnea Onyankopɔn ka ni, ɛwom, wohuu nea meyɛɛ no mfe aduanan. 10 Esiane saa nti, me bo fuw saa nnipa no kae se, ‘Wɔfom daa wɔ wɔn koma mu, na wontie me mmara nsɛm.’
11 “Me bo fuwii na mekaa ntam se, ‘Wɔremma me home mu da.’ “
12 Me nnuanom, monhwɛ yiye na mo mu bi annya koma bɔne a ɔrennye Onyankopɔn nni na ɛbɛma watwe ne ho afi Onyankopɔn teasefo no ho. 13 Na mmom, sɛnea ɛbɛyɛ a bɔne rennaadaa mo mu bi na wɔnyɛ asoɔden nti, da biara mommoaboa mo ho mo ho bere a asɛm “Ɛnnɛ” a ɛwɔ Kyerɛwsɛm mu no fa yɛn ho no. 14 Na sɛ yeso gyidi a yɛwɔ no mu dennen sɛnea yɛde fi mfitiase no a, na yɛyɛ Kristo fafafo.
15 Kyerɛwsɛm no ka se, “Sɛ ɛnnɛ mote Onyankopɔn nne a, monnyɛ asoɔden te sɛ nea moayɛ bere a mosɔre tiaa Onyankopɔn no.”
16 Ɛhefo na wɔtee Onyankopɔn nne na wɔsɔre tiaa no no? Nnipa a Mose dii wɔn anim fi Misraim no nyinaa. 17 Ɛhefo na Onyankopɔn bo fuw wɔn mferehyia aduanan no? Nnipa a wɔyɛɛ bɔne na wɔtetew hwe wuwui wɔ sare so no. 18 Bere a Onyankopɔn kaa ntam, “Wɔremma me home mu da no,” na ɔreka akyerɛ ɛhefo? Na ɔreka akyerɛ wɔn a wɔayɛ no dɔm no. 19 Afei yehu sɛ wɔantumi ankɔ mu, efisɛ, wɔannye anni.


text:
Adesua 90: Ɔne Ɔbea no wɔ Abura no So
NA YESU akɔtra Samaria abura bi so rehome kakra. Na n’asuafo no kɔ kurom rekɔtɔ aduan. Na ɔbea a Yesu ne no rekasa no aba abura no so rebɛsaw nsu. Ɔka kyerɛɛ ɔbea no sɛ: ‘Ma me nsu no bi nnom.’
Eyi yɛɛ ɔbea no nwonwa. Wunim nea enti? Efisɛ na Yesu yɛ Yudani, na ɔbea no yɛ Samariani. Na na Yudafo pii mpɛ Samariafo asɛm. Na wɔne wɔn nkasa mpo! Nanso na Yesu dɔ nnipa nyinaa. Enti ɔkae sɛ: ‘Sɛ wunim onipa a ɔresrɛ wo nsu no a, anka wo nso wubebisa no na wama wo nkwa nsu.’
Ɔbea no kae sɛ: ‘Owura, abura yi mu dɔ, na wunni bokiti mpo. Ɛhe na wubenya nkwa nsu yi?’
Yesu kyerɛkyerɛɛ mu sɛ: ‘Sɛ wonom abura yi mu nsu a, nsukɔm bɛde wo bio. Nanso nsu a mede mɛma wo no betumi ama obi atra ase daa.’
Ɔbea no kae sɛ: ‘Owura, ma me saa nsu no bi, na osukɔm anne me, na mamma ha mammɛsaw nsu bio.’
Ná ɔbea no susuw sɛ Yesu reka nsu paara ho asɛm. Nanso na ɔreka nokware a ɛfa Onyankopɔn ne n’ahenni ho no ho asɛm. Saa nokware yi te sɛ nsu a ɛma nkwa. Ebetumi ama obi anya daa nkwa.
Afei Yesu ka kyerɛɛ ɔbea no sɛ: ‘Kɔfrɛ wo kunu bra.’
Ɔbea no buae sɛ: ‘Minni kunu.’
Yesu kae sɛ: ‘Woaka nokware. Nanso woaware kununom baanum, na nea wo ne no wɔ hɔ seesei no nyɛ wo kunu.’
Ɛyɛɛ ɔbea no nwonwa, efisɛ na ne nyinaa yɛ nokware. Ɛyɛɛ dɛn na Yesu huu eyi? Efisɛ na Yesu ne Onii a Onyankopɔn Ahyɛ Ne Ho Bɔ sɛ ɔbɛsoma no aba no, na Onyankopɔn na ɔdaa nsɛm yi adi kyerɛɛ no. Saa bere yi Yesu asuafo no san bae, na ɛyɛɛ wɔn nwonwa sɛ na ɔne Samariani bea rekasa.
Dɛn na yesua fi eyi nyinaa mu? Ɛkyerɛ sɛ Yesu yam ye ma nnipa nyinaa. Na ɛsɛ sɛ yɛyɛ saa ara. Ɛnsɛ sɛ yesusuw sɛ nnipa bi yɛ nnipa bɔne esiane sɛ wofi ɔman pɔtee bi so nti. Yesu hwehwɛ sɛ nnipa nyinaa hu nokware a ɛde kɔ daa nkwa mu no. Na ɛsɛ sɛ yɛn nso yenya ɔpɛ sɛ yɛbɛboa nkurɔfo ma wɔahu nokware no.
Yohane 4:5-43; 17:3.
Nsɛmmisa
- Adɛn nti na Yesu kɔtraa Samaria abura bi ho, na dɛn na na ɔreka akyerɛ ɔbea bi wɔ hɔ?
- Dɛn na ɛyɛɛ ɔbea no nwonwa, dɛn na Yesu ka kyerɛɛ no, na adɛn ntia?
- Nsu bɛn na na ɔbea no susuw sɛ Yesu reka ho asɛm, nanso na ɔreka nsu bɛn ho asɛm ankasa?
- Adɛn nti na ɛyɛ ɔbea no nwonwa sɛ Yesu nim no ho asɛm, na ɛyɛɛ dɛn na Yesu hui?
- Nneɛma bɛn na yebetumi asua afi ɔbea a na ɔwɔ abura no ho no asɛm no mu?
Nsɛmmisa foforo
- Kenkan Yohane 4:5-43.
Su bɛn na ɛsɛ sɛ yɛda no adi wɔ nnipa a wofi aman foforo anaa tebea soronko mu de suasua Yesu nhwɛso no? (Yoh. 4:9; 1 Kor. 9:22; 1 Tim. 2:3, 4; Tito 2:11)
Sɛ obi bɛyɛ Yesu suani a, nhyira bɛn na onya? (Yoh. 4:14; Yes. 58:11; 2 Kor. 4:16)
Ɔkwan bɛn so na yebetumi akyerɛ anisɔ te sɛ Samariani bea no a na ne ho pere no sɛ ɔbɛka nea wasua ho asɛm akyerɛ afoforo no? (Yoh. 4:7, 28; Mat. 6:33; Luka 10:40-42)


text:
Yesu yi ne ho adi bio
1Akyiri yi, Yesu yii ne ho adi bio wɔ Tiberia ɔtare ho kyerɛɛ n’asuafo no mu bi. Ɔkwan a ɔfaa so yii ne ho adi kyerɛɛ wɔn no ni:
2 Saa bere no, na Simon Petro, ne Toma, a wɔfrɛ no Ata, ne Nataniel a ofi Kana a ɛwɔ Galilea ne Sebedeo mma ne Yesu asuafo no mu baanu na na wɔwɔ ɔtare no ho.
3 Wɔwɔ hɔ no, Petro ka kyerɛɛ wɔn a wɔaka no se, “Merekoyi nam.” Wɔn a na wɔka ne ho no ka kyerɛɛ no se, “Yɛne wo bɛkɔ.” Wɔn nyinaa kɔtenaa ɔkorow mu kɔɔ po nanso saa anadwo no wɔanyi nam biara. 4 Ade kyee anɔpa a anim retetew no, Yesu begyinaa mpoano hɔ nanso na asuafo no nnim sɛ ɛyɛ ɔno.
5 Ɔfrɛɛ asuafo no bisaa wɔn se, “Anuanom, moayi nam bi anaa?” Wobuae se, “Dabi.”
6 Ɔka kyerɛɛ wɔn se, “Mungu mo asau no wɔ nifa fam na mobeyi nam.” Woguu asau no sɛnea ɔkae no. Nam yɛɛ asau no ma sɛɛ tɔ a na wɔtwe a ɛntwe.
7 Afei, osuani a Yesu dɔ no no ka kyerɛɛ Petro se, “Ɛyɛ Awurade.” Bere a Simon Petro tee sɛ ɛyɛ Awurade no, ɔhyɛɛ n’atade, huruw tɔɔ nsu no mu guare kɔɔ mpoano hɔ. 8 Asuafo a wɔaka no tenaa ɔkorow no mu baa mpoano hɔ bi. Wɔreba no, na wɔretwe asau a na nam ahyɛ no ma sɛɛ tɔ no. Efi faako a wɔwɔ wɔ po no so ba mpoano hɔ no bɛyɛ basafa ahanu. 9 Woduu mpoano hɔ no wohui sɛ obi asɔ gya retoto nam na abodoo bi nso gu nkyɛn.
10 Yesu ka kyerɛɛ wɔn se, “Momfa nam a moayi no bi mmra.” 11 Simon Petro foro kɔɔ ɔkorow no mu kɔtwee asau a na nam akɛse bɛyɛ ɔha aduonum abiɛsa wɔ mu no baa mpoano hɔ. Ɛwom sɛ na nam ayɛ asau no ma de, nanso antetew.
12 Yesu frɛɛ wɔn se, “Mummedidi.” Asuafo no mu biara ammisa no onipa ko a ɔyɛ efisɛ, na wonim sɛ ɛyɛ Awurade. 13 Yesu faa abodoo no kyekyɛ maa wɔn. Eyi akyi no, ɔkyɛɛ nam a na watoto no nso maa wɔn.
14 Eyi ne ne mpɛn abiɛsa so a Yesu sɔre fii awufo mu no, oyii ne ho adi kyerɛɛ n’asuafo no.
Petro kyerɛ ne dɔ
15 Wodidi wiei no, Yesu bisaa Simon Petro se, “Yohane ba Simon, wodɔ me sen sɛnea eyinom dɔ me no anaa?” Petro buae se, “Yiw, Awurade, wunim sɛ medɔ wo.” Yesu ka kyerɛɛ no se, “Yɛn me nguammaa,”
16 Yesu san bisaa no se, “Yohane ba Simon, wodɔ me anaa?” Petro san buae se, “Yiw, Awurade, winim sɛ medɔ wo.” Yesu san ka kyerɛɛ no se, “Hwɛ me nguan.”
17 Yesu bisaa no ne mpɛn abiɛsa so se, “Yohane ba Simon, ampa ara sɛ wodɔ me?” Asɛm yi yɛɛ Petro awerɛhow sɛ Yesu abisa no saa asɛnkoro no are mpɛn abiɛsa. Enti ɔka kyerɛɛ Yesu se, “Awurade, wunim biribiara, na wunim nso sɛ, medɔ wo!” Yesu ka kyerɛɛ no se, “Yɛn me nguan.” 18 Meka nokware akyerɛ wo. Woyɛ aberante no, na wutumi siesie wo ho kɔ baabiara a wopɛ, yɛ nea wopɛ biara nso. Nanso sɛ wobɔ akwakoraa a, wobɛteɛ wo nsam na obi asiesie wo ho ama wo, de wo akɔ baabi a anka wompɛ sɛ wokɔ.” 19 Asɛm a Yesu kae no, ɔde kyerɛɛ owu ko a Petro bewu de ahyɛ Onyankopɔn anuonyam. Yesu ka kyerɛɛ Petro se, ”Di m’akyi.”
20 Petro twaa n’ani hwɛɛ n’akyi hui sɛ osuani a Yesu dɔ no no di wɔn akyi. Saa osuani yi ne obi a wɔredidi no, otwiw bɛn Yesu bisaa no se, “Awurade, hena na obeyi wo ama?” no. 21 Petro huu saa osuani yi no, obisaa Yesu se, “Awurade, na oyi nso dɛn na ɛbɛto no?”
22 Yesu buaa no se, “Sɛ mepɛ sɛ ɔtena hɔ kosi sɛ mɛsan maba a, ɛfa wo ho bɛn? Wo de, di m’akyi.” 23 Asɛm a Yesu ka faa saa osuani yi ho no maa Yesu akyidifo no mu pii susuwii sɛ, saa osuani no renwu da. Nanso na ɛnyɛ nea Yesu hwehwɛ akyevrɛ nen, bere a ɔkae se, “Sɛ mepɛ sɛ ɔtena hɔ kosi sɛ mɛsan aba a, ɛfa wo ho bɛn?” no.
24 Saa osuani yi ne onipa a odi eyinom nyinaa ho adanse na ɔkyerɛwee nso. Yenim sɛ n’adanse no yɛ nokware. 25 Nneɛma bebree wɔ hɔ nso a Yesu yɛe a wɔankyerɛw, na sɛ wɔkyerɛwee no mmaako mmaako a, anka migye di sɛ ɛrensen wiase.


text:
Ɔhene a Onyankopɔn ayi no
1Adɛn nti na amanaman hyehyɛ adɔnyɛ ho? Adɛn nti na nnipa bɔ pɔw a ɛho nhia? 2 Wɔn ahemfo asɔre, wɔn sodifo ka bom bɔ pɔw tia Awurade ne ɔhene a wɔayi no no. 3 Wɔka se, “Momma yɛntwe yɛn ho mfi wɔn mmara ne wɔn tumi ase.”
4 Nanso Awurade te n’ahengua so serew, di wɔn nhyehyɛe hunu no ho fɛw. 5 Ɔbɔ wɔn kɔkɔ abufuw so, yi wɔn hu abufuhyew mu.
6 Ɔka se, “Masi me hene wɔ Sion bepɔw kronkron no so.”
7 Nea wasi no hene no bua se, “Mɛka asɛm a Awurade apae mu aka no. Ɔka kyerɛɛ me se, ‘Woyɛ me babarima; ɛnnɛ mayɛ w’agya. 8 Bisa me na mede wiase aman nyinaa bɛhyɛ wo nsa; asase nyinaa bɛyɛ wo dea. 9 Wode dade poma bedi wɔn so, na woabobɔ wɔn sɛ ɔnwemfo nhina.’“
10 Mo ahene, muntie saa kɔkɔbɔ yi. Mo a mudi aman so wɔ wiase, munsua sɛ: 11 Mobɛsom Awurade osuro mu. 12 Momma mo ho mpopo na monkotow no. Sɛ anyɛ saa a, ne bo befuw na moawu prɛko pɛ. Nhyira nka wɔn a woguan kɔtoa no.


text:
Molɛ, May 20
Ɔlua [Nyamenle anwo] zo a yɛlɛ ngoane na yɛkɔ yɛba na yɛwɔ ɛkɛ a.—Gyi. 17:28.
Ninyɛne dɔɔnwo ati a ɔwɔ kɛ yɛda Gyihova ase a! Yɛ ngoane wɔ ɔ sa nu, ɔnle nu a anrɛɛ yɛnle ewiade anzɛɛ yɛngeha yɛ nwo. Yemaa yɛ ahyɛlɛdeɛ bie mɔɔ sonle bolɛ kpalɛ—ɔdaye mumua ne ye buluku, Baebolo ne. Yɛfa anyelielɛ yɛdie yɛto nu kɛ Nyamenle nrɛlaleɛ, kɛ mɔɔ Kilisienema mɔɔ ɛnee wɔ Tɛsalonaeka liele Nyamenle edwɛkɛ ne dole nu la. (1 Tɛs. 2:13) Kɛmɔ yɛlɛ Nyamenle Edwɛkɛ ne mɔɔ bɛhɛlɛ la ati, yɛbikye Gyihova na ɔdaye noko yebikye yɛ. (Gye. 4:8) Yɛ anwuma Selɛ ne ɛmaa yɛ nwolɛ adenle kɛnlɛma ɛhye kɛ yɛraboka ye ahyehyɛdeɛ ne anwo. Nea kɛzi yɛ nye die nyilalɛ ɛhye anwo a! Edwɛndovo ne hyehyɛle edwɛkɛ ne kɛnlɛma wɔ mekɛ mɔɔ ɔdole edwɛne ɛhye la: ‘O bɛyɛ Gyihova mo, ɔluakɛ ɔle kpalɛ, ɔluakɛ ye ɛhulolɛ kpundii ne wɔ ɛkɛ dahuu.’ (Edw. 136:1) Yɛnwu edwɛkɛ “ye ɛhulolɛ kpundii ne wɔ ɛkɛ dahuu” fane 26 wɔ Edwɛndolɛ 136 ne anu. Saa yɛdi nɔhalɛ yɛmaa Gyihova nee ye ahyehyɛdeɛ ne a, yɛbanwu kɛ edwɛkɛ zɔhane mɔɔ ka ahonle la le nɔhalɛ ɔluakɛ yɛbadɛnla aze dahuu! w16.11 3:18, 19
Kenlenzile, May 21
Kɛ mɔɔ ɔlua sonla ko anwo zo ɛtane rale ewiade na ewule luale ɛtane nwo zo rale la, yɛɛ ewule dɛlɛle hanle menli kɔsɔɔti a, ɔluakɛ bɛ muala bɛyɛ ɛtane.—Wlo. 5:12.
Bɛva ngyɛnu zɔhane bɛli gyima fane dɔɔnwo wɔ Duzu A Baebolo Ne Kola Kilehile Yɛ A? buluku ne anu. Bie a saa ɛ nee ɛ mra anzɛɛ awie mɔ ɛlɛsukoa buluku ɛhye a, ɛbagenga Wulomuma 5:12 wɔ mekɛ mɔɔ bɛlɛsuzu bodane mɔɔ Nyamenle lɛ maa azɛlɛ ne, ɛkpɔnedeɛ ne, nee mowuamra gyinlabelɛ nwo wɔ adile 3, 5, nee 6 ne mɔ la. Noko fane nyɛ a ɛsuzu Wulomuma 5:12 ne anwo wɔ gyinlabelɛ mɔɔ ɛlɛ ye wɔ Gyihova anyunlu, wɔ nyɛleɛ, nee wɔ kenle bie anyelazo nwo a? Ɔwɔ kɛ yɛ kɔsɔɔti yɛnwu kɛ yɛle ɛtanevolɛma. Yɛfo alehyenlɛ biala. Noko yɛze ye wienyi kɛ Nyamenle kakye kɛ yɛle ndɛtɛlɛ, na ɔkulo kɛ ɔse yɛ anwunvɔne. (Edw. 103:13, 14) Gyisɛse zɛlɛle Nyamenle wɔ ye asɔneyɛlɛ nwo neazo ne anu kɛ: “Fa yɛ ɛtane kyɛ yɛ.” (Luku 11:2-4) Ɔti, ɔngyia kɛ yɛbagyegye yɛ nwo wɔ nvonleɛ mɔɔ Nyamenle ɛva ɛhyɛ yɛ la anwo. Noko saa yɛsuzu kɛzi ɔkola ɔfa yɛ ɛtane ɔkyɛ yɛ la anwo a ɔbaboa yɛ. w16.12 1:1-3
Dwɛkɛ, May 22
Bɛdabɛ mɔɔ bɛde nwonane nu la adwenle wɔ nwonane nu ninyɛne zo.—Wlo. 8:5.
Ɛnee ɔwɔ kɛ Wulomu Kilisienema ne suzu debie mɔɔ hyia bɛ kpalɛ wɔ bɛ ɛbɛlabɔlɛ nu la anwo. Ɛnee bɛ ɛbɛlabɔlɛ gyi “nwonane nu ninyɛne” zo ɔ? Na ɔfɛta kɛ yɛdayɛ noko yɛsuzu yɛ ɛbɛlabɔlɛ nwo. Duzu a yɛ nye die nwolɛ kpalɛ a, na duzu a yɛka nwolɛ edwɛkɛ dahuu a? Duzu a yɛyɛ ye alehyenlɛ biala a? Bie mɔ bɛanwu kɛ bɛlɛsɔ nza ngakyile bɛanlea, bɛlɛsiezie bɛ azua nu, bɛlɛkpomgba adɛladeɛ ngakyile, bɛlɛfa ezukoa bɛawula gyima nu, bɛlɛyɛ akpɔsa ɛhɔlɛ nwo ngyehyɛleɛ nee mɔɔ bokɛboka nwo la. Ninyɛne ɛhye mɔ ɛnle ɛtane; yɛyɛ ye dahuu wɔ yɛ ɛbɛlabɔlɛ nu. Kɛ neazo la, mekɛ bie Gyisɛse maanle nzule hakyile nwanye yɛɛ Pɔɔlo zele Timote kɛ “anrɛɛ no nwanye ekyi.” (1 Tim. 5:23; Dwɔn 2:3-11) Noko, asoo Gyisɛse nee Pɔɔlo maanle nwanye ɛnlonlɛ hyianle bɛ wɔ bɛ ɛbɛlabɔlɛ nu? Asoo ɛnee ɔle debie mɔɔ bɛkulo na bɛka nwolɛ edwɛkɛ dahuu ɔ? Kyɛkyɛ. Na yɛdayɛ noko ɛ? Duzu a yɛ nye die nwolɛ kpalɛ wɔ ɛbɛlabɔlɛ nu a? w16.12 2:5, 10, 11


text:
Nkyerɛkyerɛ pa ne nkyerɛkyerɛ bɔne
1Me nuanom adɔfo, munnnye wɔn a wɔka se wɔwɔ Honhom no nyinaa nni. Mmom monsɔ nhwɛ nhu sɛ honhom a wɔwɔ no fi Onyankopɔn anaa. Efisɛ, atoro adiyifo bebree ahwete. 2 Ɔkwan a wubetumi afa so ahu sɛ obi wɔ Onyankopɔn Honhom no ne sɛ, ɔbɛpae mu aka se, Yesu Kristo, a ɔbae sɛ onipa no, wɔ Honhom a efi Onyankopɔn. 3 Na nea ɔnka saa mfa Yesu ho no nni Honhom a efi Onyankopɔn. Saa Honhom no yɛ Kristo tamfo. Motee sɛ saa na ɛbɛba nanso ɛwɔ wiase ha dedaw.
4 Me mma, moyɛ Onyankopɔn abusuafo na moadi atoro adiyifo no so, efisɛ, Honhom a ɛwɔ mo mu no wɔ tumi sen Honhom a ɛwɔ wɔn a wɔyɛ wiasefo no mu no. 5 Wɔka nsɛm a ɛfa wiase ho ma wiase tie efisɛ, wɔyɛ wiasefo. 6 Nanso yɛn de, yɛyɛ Onyankopɔn nkurɔfo. Obiara a onim Onyankopɔn no tie yɛn. Na obiara a ɔnyɛ Onyankopɔn nipa no ntie yɛn. Eyi nko ara ne ɔkwan a yɛnam so akyerɛ nokware Honhom ne atoro Honhom mu.
Onyankopɔn yɛ ɔdɔ
7 Anuanom, momma yɛnnodɔ yɛn ho efisɛ, ɔdɔ fi Onyankopɔn. Obi a ɔwɔ ɔdɔ no yɛ Onyankopɔn ba na onim Onyankopɔn nso. 8 Obi a onni ɔdɔ no nnim Onyankopɔn efisɛ, Onyankopɔn yɛ ɔdɔ.
9 Ɔkwan a Onyankopɔn nam so da ne dɔ adi kyerɛ yɛn ne no. Ɔsomaa ne Ba koro no baa wiase, sɛnea yɛbɛfa ne so anya nkwa. 10 Saa na ɔdɔ te. Ɛnkyerɛ sɛ yɛdɔ Onyankopɔn na mmom ɔno na ɔdɔ yɛn nti na ɔsomaa ne Ba sɛ yɛmfa ne so na wɔde yɛn bɔne akyɛ yɛn.
11 Anuanom adɔfo, sɛ saa na Onyankopɔn dɔ yɛn a, na ɛkyerɛ sɛ, ɛsɛ sɛ yɛdodɔ yɛn ho. 12 Obiara nhuu Onyankopɔn da. Sɛ yɛdodɔ yɛn ho a, na Onyankopɔn te yɛn mu na ne dɔ no ayɛ pɛpɛɛpɛ wɔ yɛn mu. 13 Eyi na ɛma yehu pefee sɛ yɛte Onyankopɔn mu na ɔno nso te yɛn mu. Wama yɛn ne Honhom. 14 Na yɛahu na yɛaka akyerɛ afoforo se Agya no somaa ne Ba ma ɔbɛyɛɛ wiase Agyenkwa. 15 Obiara a ɔpae mu ka se Yesu yɛ Onyankopɔn Ba no, Onyankopɔn te ne mu na ɔno nso te Onyankopɔn mu.
16 Na yɛn ankasa nim na yegye Onyankopɔn dɔ a ɔde dɔ yɛn no di. Onyankopɔn yɛ ɔdɔ na obiara a ɔte ɔdɔ mu no te Onyankopɔn mu na Onyankopɔn nso te ne mu. 17 Ɛsɛ sɛ ɔdɔ yɛ pɛ wɔ yɛn mu sɛnea ɛbɛyɛ a yebenya akokoduru Atemmu da no. Na yebenya saa akokoduru no nso, efisɛ, yɛn abrabɔ wɔ wiase ha no te sɛ Kristo de pɛ.
18 Osuro nni ɔdɔ mu. Ɔdɔ amapa pam ehu nyinaa. Enti obi a osuro no, na ɔdɔ a ɔwɔ no nyɛ pɛ, efisɛ, ehu ne asotwe na ɛnam. 19 Yɛwɔ ɔdɔ, efisɛ, Onyankopɔn na ɔdɔɔ yɛn kan.
20 Sɛ obi ka se, “Medɔ Onyankopɔn” na ɔtan ne nua a, ɔyɛ ɔtorofo. Na ɔrentumi nnɔ Onyankopɔn a onhuu no da, efisɛ, ne nua a ohu no koraa ɔnnɔ no. 21 Eyi ne mmara a Kristo hyɛ maa yɛn. Nea ɔdɔ Onyankopɔn no, ɛsɛ sɛ ɔdɔ ne nua nso.


text:
Home Tags Maa Afia Owusuaa
Tag: Maa Afia Owusuaa
Maa Afia Owusuaa -Haleluya (Worship)
Maa Afia Owusuaa -Haleluya (Worship)
Maa Afia Owusuaa – Adom (worship)
Maa Afia Owusuaa - Adom (worship)
Maa Afia Owusuaa – No shaking
Maa Afia Owusuaa - No shaking Maa Afia Owusuaa - Leave It There Maa Afia Owusuaa - Ahuga
GOSPEL: Maa Afia Owusuaa – Ahuga
Maa Afia Owusuaa - Ahuga Maa Afia Owusuaa - Leave It There
GOSPEL: Maa Afia Owusuaa – Leave It There
Maa Afia Owusuaa - Leave It There Maa Afia Owusuaa - Ahuga


text:
Kolosefo 2Nkwa Asem (NA-TWI)
2 Mepɛ sɛ mema mo ne nnipa a wɔwɔ Laodikea no ne wɔn a wonhuu me da no hu adwuma dennen a mereyɛ ma wɔn. 2 Me botae ne sɛ, wobenya nkuranhyɛ wɔ wɔn koma mu na wɔatena ase ɔdɔ mu sɛnea ɛbɛyɛ a mubenya gyidi a ntease de ba no. Na wobehu Onyankopɔn a ɔyɛ Kristo ankasa no. 3 Ɔno so na wɔnam hu Onyankopɔn nyansa ne n’adwene.
4 Meka kyerɛ mo se, mommma obiara mmfa akyinnye hunu nnaadaa mo a ɛmfa ho sɛ woye anaa wonye. 5 Ɛwom sɛ minni mo nkyɛn wɔ ɔhonam fam de, nanso mewɔ mo nkyɛn wɔ honhom fam. Ɛyɛ me anigye nso sɛ monam Kristo mu gyidi so aka mo ho abom gyina hɔ pintinn.
Kristo mu asetena
6 Esiane sɛ moagye Kristo sɛ mo wura nti, mo ne no mmom ntena. 7 Munnye ntini wɔ ne mu; momfa mo nkwa nto ne so na mo gyidi mu nyɛ den daa sɛnea wɔkyerɛɛ mo no na monna so ase.
8 Monhwɛ yiye na obi amfa ne nnaadaa a efi nnipa nkyerɛkyerɛ ne wiase ahonhom mu a emfi Kristo no amfa mo dommum. 9 Efisɛ, Kristo mu na Onyankopɔn te 10 na wama mo ho kwan sɛ mo ne no nyɛ baako. Ɔkorɔn sen honhom ne tumi biara.
11 Mo ne no ka boom no, wotwaa mo twetia a ɛnyɛ nnipa na wotwaa mo na mmom, ɛyɛ Kristo no ankasa na otwaa mo de tew mo fii nipadua a ɛho ntew no tumi ase. 12 Wɔbɔɔ mo asu no nso, wosiee mo ne Kristo. Na asubɔ no ara mu wɔnam mo gyidi a efi Onyankopɔn tumi a ɛyɛ den so nti onyanee Kristo fii awufo mu no so, nyanee mo ne Kristo.
13 Esiane mo bɔne nti, bere bi a atwam no, na moyɛ honhom mu awufo na afei ɛma moyɛɛ Amanamanmufo a munni Mmara. Nanso afei Onyankopɔn agye mo nkwa de mo abata Kristo ho. Onyankopɔn de yɛn nyinaa bɔne akyɛ yɛn. 14 Ɔnam ne mmara so atwa yɛn bɔne mu afi ne nhoma mu abɔ yɛn bɔne no asɛnnua mu. 15 Saa asɛnnua no so na Kristo gyee ne ho fii honhom mu atumfo nsam. Bere a Onyankopɔn maa Kristo dii nkonim wɔ asɛnnua a ɛpataa yɛn bɔne no so no, ɔmaa wiasefo nyinaa hui.
16 Enti mommma obiara nnhyehyɛ mmara a ɛfa nea mudi anaa monom, nea ɛfa nna kronkron anaa nea ɛfa asram foforo afahyɛ anaa nea ɛfa Homeda ho mmma mo. 17 Saa nneɛma no nyinaa yɛ daakye mu nsɛm sunsum. Kristo ne ɔpapa no. 18 Mommma obiara a esiane sɛ ɔfa no sɛ wanya anisoadehu nti ɔka ahobrɛase a enni mu ne abɔfosom ho asɛm no mmu mo atɛn. Saa ahantanfo yi, ɛwom sɛ wɔfa wɔn ho sɛ ahobrɛasefo, wɔ anifere su. 19 Saa nnipa no ne Kristo no a ɔyɛ Ti na yɛn nyinaa yɛ nipadua a wɔaka abom no nni ayɔnkofa. Kristo tumi nti, nipadua no nyinaa nya n’apɛde, na apɔw so ne ntini akɛse suso mu ma ɛbɔ mu baako na enyin sɛnea Onyankopɔn pɛ sɛ enyin no.
20 Mo ne Kristo awu nti moatew mo ho afi ahonhom a wodi wiase so no ho. Adɛn nti na mobɔ mo bra sɛ nnipa a wɔhyɛ saa wiase no ase? Adɛn nti na mudi saa mmara no so se, 21 “Munnso eyi mu,” “Munnni eyi,” “Mommfa mo nsa nka afoforo?” 22 Nso sɛ wɔde eyinom nyinaa di dwuma a, ne nyinaa sɛe. Ɛyɛ onipa mmara ne ne nkyerɛkyerɛ. 23 Mmara a ɛte saa a wɔhyɛ wɔ ɔsom mu, boa pa kyerɛ ahobrɛase su, hyɛ nnipa ketee no ho nni mfaso biara ma nipadua no.


text:
Luka 5Nkwa Asem (NA-TWI)
Asuafo no frɛ
5 Da bi a Yesu reka asɛmpa wɔ Genesaret tare ho no, nnipakuw bɛkyeree ne so sɛ wɔrebetie Onyankopɔn asɛm. 2 Ohuu akorow abien a apofofo bi a wɔrehohoro wɔn asau wɔ mu no agyaw wɔ ɔtare no ho. 3 Yesu kɔtenaa ɔkorow no baako a na ɛyɛ Simon de no mu. Ɔka kyerɛɛ Simon se ompia nkɔ nsu no mu kakra sɛnea ɛbɛyɛ a obetumi afi hɔ akasa akyerɛ nnipa no.
4 Yesu wiee n’asɛnka no, ɔka kyerɛɛ Simon se, “Hare kɔ baabi a emu dɔ kakra na munkogu mo asau no na mubeyi nam bebree.” 5 Simon kae se, “Owura, yɛyɛɛ adwuma anadwo mu no nyinaa yɛannya hwee, nanso w’asɛm nti, yebegu yɛn asau no.”
6 Woguu asau no na woyii nam bebree maa anka mpo asau no retetew. 7 Wɔfrɛɛ wɔn mfɛfo a wɔwɔ ɔkorow baako no mu no ma wɔbɛboaa wɔn twee asau no. Nam no yɛɛ akorow abien no nyinaa ma ma a anka ɛreyɛ amemem mpo.
8 Simon Petro huu nea aba no, obuu Yesu nkotodwe kae se, “Me wura, mesrɛ wo, fi me nkyɛn kɔ na meyɛ ɔdebɔneyɛfo a mensɛ sɛ wobɛn me.” 9 Nam dodow a woyii no yɛɛ Petro ne n’ahokafo no nwonwa. 10 Saa ara nso na ɛyɛɛ Yakobo ne Yohane, Sebedeo mma no nso nwonwa. Yesu ka kyerɛɛ Petro se, “Nsuro, efi nnɛ, wobɛyɛ nnipa yifo.”
11 Wɔde akorow no beduu nsu no ano hɔ no, wogyaw wɔn nneɛma nyinaa hɔ bedii n’akyi.
Ɔkwatani bi ayaresa
12 Da bi a Yesu wɔ kurow bi mu no, ɔbarima bi a kwata ayɛ ne honam nyinaa bɛkotow n’anim srɛɛ no se, “Owura, mesrɛ wo, sɛ ɛyɛ wo pɛ a, sa me yare.”
13 Ɛhɔ ara Yesu teɛɛ ne nsa de kaa no kae se, “Yiw, ɛyɛ me pɛ. Wo ho mfi.” Amonom hɔ ara, ne ho fii. 14 Yesu hyɛɛ no se, “Wo ne obiara nni w’ayaresa yi ho nkɔmmɔ. Kɔ na fa wo ho kɔkyerɛ ɔsɔfo na bɔ afɔre a Mose hyɛɛ sɛ akwatafo a wɔn ho afi no mmɔ sɛ adansedi no.” 15 Yesu anwonwadwuma a ɔyɛe yi maa ne ho asɛm trɛwee mpɔtam hɔ nyinaa maa nnipa bebree betiee no pɛe sɛ ɔsa wɔn yare nso. 16 Nanso na ɔtaa twe ne ho kɔ sare so kɔbɔ mpae.
17 Bere bi a Yesu rekyerɛkyerɛ no, na Farisifo ne mmara no akyerɛkyerɛfo bi a wofi Galilea ne Yudea nkurow ahorow so ne Yerusalem nso wɔ hɔ bi a wɔretie no. Saa bere no, na Onyankopɔn ayaresa tumi ahyɛ no ma.
Obubuafo bi ayaresa
18 Mmarima bi baa hɔ a wɔso obubuafo bi. 19 Esiane sɛ na wontumi mfa nnipakuw no mu nkɔ Yesu nkyɛn nti, wɔforoo ɔdan a Yesu wɔ mu no kotuu atifi tokuru, de obubuafo a ɔda ne kɛtɛ so no faa mu gyaagyaa no brɛoo, kɔtoo Yesu anim.
20 Yesu huu gyidi a wɔwɔ no, ɔka kyerɛɛ ɔyarefo no se, “Onua, wɔde wo bɔne akyɛ wo.”
21 Farisifo no ne mmara no akyerɛkyerɛfo no tee asɛm a Yesu kae no, wobisabisaa wɔn ho wɔn ho se, “Hena ne saa onipa yi a ɔreka abususɛm yi? Hena na otumi sɛ ɔde bɔne kyɛ ka Onyankopɔn ho?”
22 Esiane sɛ Yesu huu nea wodwinnwen nti, obuaa wɔn se, “Adɛn nti na mudwen sɛ asɛm a mekae yi yɛ abususɛm?” 23 Yesu bisaa wɔn se, “Nea ɛwɔ he na ɛyɛ den, sɛ wɔbɛka akyerɛ obi se, wɔde wo bɔne akyɛ wo anaasɛ, wɔbɛka se, sɔre na nantew?” 24 Na sɛ ɛbɛyɛ na mubehu sɛ Onipa Ba no wɔ tumi sɛ ɔde bɔne kyɛ wɔ asase so nti, mereka akyerɛ wo se, “Sɔre yi wo kɛtɛ na kɔ fie!”
25 Amonom hɔ ara, ɔsɔree, yii ne kɛtɛ, kɔɔ fie. Ɔrekɔ no nyinaa na ɔreyi Onyankopɔn ayɛ. 26 Wɔn a wogyina hɔ no ho dwiriw wɔn. Ehu kaa wɔn. Woyii Onyankopɔn ayɛ kae se, “Ɛnnɛ de, yɛahu anwonwade.”
Yesu frɛ Lewi
27 Eyi akyi no, Yesu fii hɔ kohuu ɔtowgyeni Lewi sɛ ɔte atowgyei. Ohuu no no, ɔka kyerɛɛ no se, “Bedi m’akyi.” 28 Ɛhɔ ara, Lewi sɔre, gyaw ne nneɛma nyinaa hɔ dii n’akyi.
29 Akyiri yi, Lewi tow pon wɔ ne fi maa Yesu. Towgyefo ne nnipa ahorow bebree kɔɔ apontow no ase.
30 Farisifo ne mmara no akyerɛkyerɛfo no hui sɛ Yesu ne saa nnipa no ato nsa redidi no, wonwiinwii bisaa no se, “Adɛn nti na wo ne towgyefo ne nnebɔneyɛfo ato nsa redidi?”
31 Yesu buaa wɔn se, “Wɔn a wɔyare no na ɔyaresafo ho hia wɔn na ɛnyɛ wɔn a wɔnyare. 32 Mamma sɛ merebɛfrɛ atreneefo na mmom mebɛfrɛɛ nnebɔneyɛfo sɛ wɔnsakra wɔn adwene.”
Mmuadadi ho asɛmmisa
33 Nnipa no kɔɔ so bisaa no bio se, “Adɛn nti na Yohane Osuboni asuafo ne Farisifo asuafo no de wɔtaa di mmuada, na w’asuafo de daa wodidi na wɔnom?”
34 Yesu nso bisaa wɔn se, “Ɛho hia sɛ wɔn a wɔn ani agye, anaasɛ wɔn a wɔahyia wɔn ayeforo ase no di mmuada, wɔ bere a ayeforo kunu no wɔ wɔn nkyɛn anaa? 35 Nanso da bi bɛba a wɔbɛfa ayeforokunu no afi wɔn nkyɛn, saa bere no na wobedi mmuada.”
36 Yesu buu wɔn bɛ yi se, “Obi mfa ntama foforo ntare ntama dedaw mu. Ɔyɛ saa a foforo no bɛma dedaw no asuane. Afei ɛbɛma nsonoe ada foforo no ne dedaw no ntam. 37 Obiara nso mfa nsa foforo ngu mmoa nhoma nsa nkotoku dedaw mu. Ɔyɛ saa a nsa no bɛpaapae nkotoku no na ahwie agu na nkotoku no nso asɛe.
38 Eyi nti, nsa nkotoku afoforo mu nko ara na ɛsɛ sɛ wɔde nsa foforo gugu. 39 Obi nnom mmarimasa nwie mmisa ntinkum ase. Nea ɔnom no ka se, nea apae no na eye.”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Genesis 11:1-32
11 Saa bere no na asase sofo nyinaa ka kasa biako na na wɔwɔ nsɛmfua koro.2 Bere a wɔde wɔn ani kyerɛɛ apuei no, wɔkɔtoo asasetaw bi wɔ Sinar+ asase so, na wɔtenaa hɔ.3 Ɛnna wɔkeka kyerɛɛ wɔn ho sɛ: “Hwɛ! Momma yɛnyɛ birikisi mfa ogya ntõ.” Enti birikisi bɛyɛɛ abo maa wɔn, na wɔde kootaa hyehyɛe.+4 Ɛnna wɔsan kae sɛ: “Hwɛ! Momma yɛnkyekye kurow kɛse na yɛnto abantenten a n’atifi bedu soro,+ na yennye din,+ na yɛammɔ anhwete asase nyinaa so.”+5 Afei Yehowa bɛhwɛɛ kurow a adesamma rekyekye ne abantenten a wɔreto no.+6 Na Yehowa kae sɛ: “Hwɛ! Wɔyɛ nnipa biako na wɔka kasa biako,+ na nea wɔafi ase reyɛ ni. Biribiara nni hɔ a wɔpɛ sɛ wɔyɛ a wontumi nyɛ.+7 Hwɛ! Ma yensian+ nkɔyɛ+ wɔn kasa basabasa na obiara ante ne yɔnko kasa.”+8 Enti Yehowa bɔɔ wɔn hwetee asase so nyinaa,+ na wogyaee kurow no kyekye.+9 Eyi nti na wɔbɛfrɛɛ hɔ Babel,+ efisɛ ɛhɔ na Yehowa yɛɛ asase nyinaa kasa basabasa, na efi hɔ na Yehowa bɔɔ wɔn hwetee+ asase so nyinaa.10 Eyi ne Sem+ ne n’asefo ho nsɛm.Sem dii mfe ɔha a ɛyɛ nsuyiri no akyi mfe abien no, ɔwoo Arfaksad.+11 Sem woo Arfaksad no, ɔtenaa ase mfe ahanum. Na ɔwoo mmabarima ne mmabea.+12 Na Arfaksad dii mfe aduasa anum no, ɔwoo Sela.+13 Arfaksad woo Sela no, ɔtenaa ase mfe ahanan ne abiɛsa. Na ɔwoo mmabarima ne mmabea.14 Na Sela dii mfe aduasa no, ɔwoo Eber.+15 Sela woo Eber no, ɔtenaa ase mfe ahanan ne abiɛsa. Na ɔwoo mmabarima ne mmabea.16 Na Eber dii mfe aduasa anan no, ɔwoo Peleg.+17 Eber woo Peleg no, ɔtenaa ase mfe ahanan aduasa. Na ɔwoo mmabarima ne mmabea.18 Na Peleg dii mfe aduasa no, ɔwoo Reu.+19 Peleg woo Reu no, ɔtenaa ase mfe ahanu ne akron. Na ɔwoo mmabarima ne mmabea.20 Na Reu dii mfe aduasa abien no, ɔwoo Serug.+21 Reu woo Serug no, ɔtenaa ase mfe ahanu ne ason. Na ɔwoo mmabarima ne mmabea.22 Na Serug dii mfe aduasa no, ɔwoo Nahor.+23 Serug woo Nahor no, ɔtenaa ase mfe ahanu. Na ɔwoo mmabarima ne mmabea.24 Na Nahor dii mfe aduonu akron no, ɔwoo Tera.+25 Nahor woo Tera no, ɔtenaa ase mfe ɔha ne dunkron. Na ɔwoo mmabarima ne mmabea.26 Na Tera dii mfe aduɔson no, ɔwoo Abram,+ Nahor+ ne Haran.27 Eyi ne Tera ne n’asefo ho nsɛm.Tera woo Abram, Nahor ne Haran; na Haran nso woo Lot.+28 Akyiri yi Haran wui wɔ ne papa Tera anim wɔ Ur,+ Kaldeafo+ asase so, baabi a wɔwoo no no.29 Abram ne Nahor warewaree. Na Abram yere din de Sarai,+ na Nahor nso yere din de Milka+ a ɔyɛ Haran babea. Na Milka ne Iska papa ne Haran.30 Na Sarai yɛ obonin+ a onni ba.31 Akyiri yi Tera ne ne ba Abram ne Haran ba Lot a ɔyɛ ne nana+ ne n’ase Sarai+ a ɔyɛ ne ba Abram yere fii Ur a ɛwɔ Kaldea kɔɔ Kanaan+ asase so. Wokoduu Haran+ no, wɔtenaa hɔ.32 Mfe a Tera dii nyinaa yɛ ahanu ne anum, na owui wɔ Haran.


text:
“Nhyira Nka Wo Nyansa”
DAWID a ɔtenaa ase tete Israel no na ɔkaa saa asɛm no. Ɔkaa saa de kamfoo ɔbea bi a ohyiaa no. Ná yɛfrɛ ɔbea no Abigail. Dɛn na ɛmaa Dawid kamfoo no, na dɛn na yebetumi asua afi nea Abigail yɛe no mu?
Bere a Dawid reguan afi Ɔhene Saul anim no na ohyiaa ɔbea warefo yi. Ná Abigail kunu Nabal yɛ ɔdefo a ɔwɔ nguan pii. Ná ɔde wɔn kɔ adidi wɔ bepɔw so, baabi a ɛwɔ Yuda anafo fam. Dawid ne ne mmarima no yɛe “sɛ ɔfasu” maa Nabal nguan ne ne nguanhwɛfo no. Akyiri yi, Dawid somaa ne mmerante sɛ wɔnkɔsrɛ Nabal sɛ, aduan a ne “nsa bɛka biara” ɔmma wɔn bi. (1 Sam. 25:8, 15, 16) Sɛ yɛhwɛ sɛnea na Dawid ne ne mmarima no abɔ Nabal agyapade ho ban a, na Dawid adesrɛ no nyɛ biribi a ɛboro so.
Ná Nabal din ne ne honam sɛ, efisɛ ne din no kyerɛ “Ogyimfo” anaa “Ɔkwasea.” Bere a ɔtee Dawid adesrɛ no, ɔteɛteɛɛm guu Dawid mmarima no so yeyaw wɔn, na wamma wɔn hwee. Enti Dawid siesiee ne ho sɛ ɔrekɔkyerɛ Nabal nyansa. Nabal nkwaseasɛm nti, na ɔne ne fiefo behu amane.—1 Sam. 25:2-13, 21, 22.
Abigail de n’ani too fam hui sɛ, nea Dawid de ahopere abɔ ne tirim sɛ ɔbɛyɛ no de asɛnkɛse bɛba. Enti Abigail de akokoduru yɛɛ ho biribi. Ɔkasa kyerɛɛ Dawid obu so. Ɔsrɛɛ no sɛ ɔnhwɛ na wanyɛ biribi a ɛbɛsɛe ɔne Yehowa ntam. Afei ɔmaa Dawid a na ɔbɛyɛ ɔhene a odi hɔ ne ne mmarima no aduan pii. Dawid nso gye toom sɛ ɛnyɛ Yehowa na ɔsomaa Abigail baa ne nkyɛn a, anka ɔbɛyɛ biribi ama wadi fɔ wɔ Onyankopɔn anim. Dawid ka kyerɛɛ Abigail sɛ: “Nhyira nka wo nyansa, na nhyira nka wo sɛ woayi me afi mogya ho afɔdi mu.”—1 Sam. 25:18, 19, 23-35.
Nneɛma pa a Dawid yɛ maa Nabal nyinaa, wankyerɛ ho anisɔ. Sɛ yɛhwɛ nea Nabal yɛe no a, yetumi hu sɛ ɛnsɛ sɛ yesuasua no da. Bio nso, sɛ yehu sɛ ɔhaw bi rebobɔ ba a, ɛsɛ sɛ yɛyɛ nea yebetumi de siw ano. Asɛm a odwontofo no ka kyerɛɛ Onyankopɔn no, yɛn nso yebetumi aka bi. Ɔkae sɛ: ‘Kyerɛkyerɛ me nyansa ne nimdeɛ.’—Dw. 119:66.
Afoforo betumi ahu sɛnea yɛyɛ yɛn ade nyansam no. Sɛ wɔka ho asɛm oo, wɔanka oo, wɔn nso betumi ate nka sɛ Dawid. Ɔkae sɛ: “Nhyira nka wo nyansa.”


text:
Bɛn Onyankopɔn
Wo Din Wɔ Onyankopɔn “Nkae Nhoma” no Mu Anaa?
SƐ Yehowa asomfo bɔ wɔn ho mmɔden sɛ wɔbɛyɛ n’apɛde a, ohu anaa? Yiw, ohu! Nanso ɛnyɛ nnwuma pa ne ayeyi a wɔde ma no no nko na ohu. Sɛ mpo n’asomfo dwinnwen nneɛma pa a wayɛ ama wɔn no ho a, ɛno nso ohu. Yehowa werɛ remfi ne nkurɔfo, na nea wɔayɛ nso, ne werɛ remfi da. Yɛyɛ dɛn hu saa? Yebenya mmuae no wɔ nsɛm bi a odiyifo Malaki kyerɛwee mu.—Kenkan Malaki 3:16.
Malaki hyɛɛ nkɔm bɛyɛ mfe 500 ansa na Yesu reba, na saa bere no, na nneɛma nkɔ yiye koraa wɔ Israel. Asɔfo no totoo wɔn adwuma ase, na ɔman no fii ase yɛɛ nneɛma bi de buu Onyankopɔn animtiaa; ebi ne asumansɛm, awaresɛe, ne apoobɔ. (Malaki 2:8; 3:5) Nneɛma bɔne yi nyinaa akyi no, na Israelfo kakra wɔ hɔ a wɔda so di nokware. Dɛn na wɔyɛe?
Malaki kyerɛ mu sɛ: “Wɔn a wosuro Yehowa no ne wɔn ho kasae.” Onyankopɔn suro yɛ adepa. Ɛha yi no, na Malaki reka sɛ Israelfo bi nyaa obu kɛse maa Onyankopɔn, na na wosuro fɛre sɛ wɔbɛyɛ nea ɛnsɔ n’ani. Hyɛ no nsow sɛ wɔn a wosuro Onyankopɔn no “ne wɔn ho kasae.” Ɛbɛyɛ sɛ wohyiaam kaa Yehowa ho asɛmpa, na wɔhyehyɛɛ wɔn ho nkuran sɛnea ɛbɛyɛ a nneɛma bɔne a ɛrekɔ so wɔ ɔman no mu no remmu wɔn abam anaa ɛrensɛe wɔn.
Israelfo anokwafo no yɛɛ biribi foforo a ehia paa de nidi maa Yehowa: “Wodwen ne din ho.” Nkyerɛase foforo bi ka sɛ “wɔde nidi maa Ne din.” Nyamesurofo yi dii Yehowa ni wɔn komam mpo. Wodwinnwen nea Yehowa ayɛ ne ne din kɛse no ho wɔ wɔn komam. Yehowa huu nea wɔyɛe no anaa?
Malaki ka sɛ: “Yehowa yɛɛ aso tiei.” Yebetumi aka sɛ Yehowa fi ne tenabea a ɛwɔ sorosoro hɔ brɛɛ n’aso ase, na ɔtee ayeyisɛm biara a n’asomfo no ka kyerɛɛ wɔn ho no. Afei nso nea na wɔresusuw ho wɔn komam no nyinaa, ohui. (Dwom 94:11) Nsɛmpa a wɔkae ne adwempa a wonyae no, ɛnyɛ sɛ ohui kɛkɛ, na mmom ɔyɛɛ ho biribi nso.
Malaki kae sɛ: “Wɔkyerɛw nkae nhoma bi wɔ n’anim.” Saa nhoma no yɛ wɔn a wodi nokware ma Yehowa nyinaa ho kyerɛwtohɔ. Hyɛ no nsow sɛ wɔfrɛ no “nkae nhoma.” * Ɛno ma yehu sɛ Yehowa asomfo anokwafo de, ne werɛ remfi wɔn da, na ɔbɛkae ayeyi a wɔde ama no nyinaa, kyerɛ sɛ, adepa biara a wɔayɛ, asɛmpa biara a wɔaka, ne adwempa biara a wɔanya. Nanso Onyankopɔn renkae wɔn kwa. Wahyɛ bɔ sɛ wɔn a wɔahyɛ da akyerɛw wɔn din wɔ ne nkae nhoma no mu no, ɔbɛma wɔn daa nkwa. *—Dwom 37:29.
Hwɛ sɛnea ɛhyɛ nkuran sɛ yebehu sɛ biribiara a ɛsɔ ani a yɛyɛ wɔ Yehowa som mu no, ɛsom bo ma no paa! Nsɛm a ɛwɔ Malaki 3:16 no yɛ biribi a ɛsɛ sɛ yedwen ho kɔ akyiri paa. Ɛbɛyɛ papa sɛ yebisa yɛn ho sɛ, ‘Enti me din wɔ Onyankopɔn “nkae nhoma” no mu?’ Sɛ da biara yɛyɛ nea yebetumi biara ma yɛn kasa, yɛn nneyɛe, ne yɛn nsusuwii yɛ nea ɛbɛma Yehowa akae yɛn a, yɛn din bɛkɔ mu bi.
December Bible akenkan:
^ nky. 8 Hebri asɛmfua a wɔkyerɛɛ ase “nkae” no, ɛnkyerɛ sɛ obi bɛkae biribi kɛkɛ. Ebetumi nso akyerɛ sɛ nea wakae no, ɔbɛyɛ ho biribi.
^ nky. 8 Sɛ wopɛ daa nkwa a Onyankopɔn de ahyɛ yɛn bɔ no ho nsɛm pii a, hwɛ Dɛn na Bible Kyerɛkyerɛ Ankasa? nhoma no ti 3. Yehowa Adansefo na wotintimii.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Leviticus 17:1-16
17 Yehowa toaa so ka kyerɛɛ Mose sɛ:2 “Ka kyerɛ Aaron ne ne mma ne Israelfo nyinaa sɛ, ‘Nea Yehowa ahyɛ ni:3 “‘“Israelni biara a obekum nantwi anaa oguan anaa abirekyi wɔ nsraban no mu anaa nsraban no akyi4 na wamfa amma ahyiae ntamadan no ano+ ammɛbɔ afɔre amma Yehowa wɔ Yehowa kronkronbea no anim no, wobebu no sɛ wadi mogya ho fɔ. Wahwie mogya agu, enti wobetwa no afi ne man mu.+5 Eyi bɛma Israelfo de mmoa a anka wobekum wɔn wuram+ no abrɛ ɔsɔfo no na ɔno nso de abrɛ Yehowa wɔ ahyiae ntamadan no ano+ na wɔde abɔ asomdwoe afɔre ama Yehowa.+6 Afei ɔsɔfo no mfa mogya no mpete Yehowa afɔremuka no so+ wɔ ahyiae ntamadan no ano, na ɔnhyew srade+ no sɛ afɔre huamhuam mma Yehowa.+7 Enti ɛnsɛ sɛ wɔbɔ afɔre ma adaemone mmirekyi*+ a wɔne wɔn bɔ aguaman+ no bio. Eyi yɛ ahyɛde a mubedi so daa mo awo ntoatoaso nyinaa mu.”’8 “Ka kyerɛ wɔn sɛ, ‘Israelni anaa ɔhɔho a wabɛsoɛ mo mu biara a ɔbɛbɔ ɔhyew afɔre+ anaa afɔre foforo bi9 na wamfa amma ahyiae ntamadan no ano ammrɛ Yehowa+ no, wobetwa no afi ne man mu.+10 “‘Israelni anaa ɔhɔho a wabɛsoɛ mo a obedi mogya biara+ no, mɛma m’ani asã ɔkra a odi mogya no,+ na metwa no afi ne man mu.11 Na ɔhonam biara kra wɔ mogya mu,+ na afɔremuka no so na mede ama mo sɛ momfa mpata+ mma mo kra, na mogya+ na wɔde pata+ ma bɔne, efisɛ emu na ɔkra no wɔ.12 Eyi nti na maka akyerɛ Israelfo sɛ: “Ɛnsɛ sɛ mo mu ɔkra biara di mogya, na ɛnsɛ sɛ ɔhɔho a wabɛsoɛ mo+ biara nso di mogya.”+13 “‘Sɛ Israelni anaa ɔhɔho a wabɛsoɛ mo biara yɛ ha na onya aboa anaa anomaa bi a ɔpɛ sɛ odi a, onhwie ne mogya ngu+ mfa dɔte nkata so.+14 Na ɔhonam biara kra ne ne mogya, efisɛ ɔkra wɔ mogya no mu. Enti na meka kyerɛɛ Israelfo no sɛ: “Munnni ɔhonam biara mogya, efisɛ ɔhonam biara kra ne ne mogya.+ Obiara a obedi no, wobetwa no akyene.”+15 Ɔkra biara a ɔbɛwe aboa a wawu anaa nea aboa bi atetew ne mu+ no, ɔyɛ kuromanni oo, ɔhɔho oo, ɛsɛ sɛ ɔhoro ne ntade na ɔde nsu guare, nanso ne ho rentew kosi anwummere+ ansa na ne ho atew.16 Na sɛ wanhoro ne ntade anguare a, ɛnde ɔbɛsoa ne bɔne.’”+
Ase Hɔ Nsɛm
^ “Adaemone mmirekyi.” Ɛbɛyɛ sɛ wɔn a na wɔsom wɔn no susuw sɛ wɔyɛ mmoa a wɔte sɛ mmirekyi a wɔn ho wɔ nhwi.


text:
Ɔfã 9 Nnianim Nsɛm
Ɔfã yi bɛma yɛahu mmofra, adiyifo, ne ahene a wonyaa gyidi kɛse wɔ Yehowa mu. Israelni abaayewa bi a na ɔwɔ Siria nyaa Yehowa diyifo mu gyidi sɛ obetumi asa Naaman yare. Odiyifo Elisa de ne ho too Yehowa so koraa sɛ ɔbɛbɔ ne ho ban afi asogyafo a wɔtan no no ho. Ɔsɔfo panyin Yehoiada bɔɔ abofra Yehoas ho ban fii ne nanabaa Atalia ho. Nea ɔyɛe yi, na anka ebetumi ama wɔakum no. Ná Ɔhene Hesekia gye di sɛ Yehowa begye Yerusalem. Enti bere a Asiriafo hunahunaa no mpo no, wansuro wɔn. Ɔhene Yosia yii abosonsom fii asase no so, na osiesiee asɔrefie no. Ɔboaa ɔman no maa wɔsan som Yehowa bio.
IN THIS SECTION
ADESUA 51
Sogyani Panyin ne Abaayewa Bi
Israelni abaayewa bi kaa Yehowa tumi kɛse ho asɛm kyerɛɛ ne maame a na ɔne no te, na anwonwade bi fii mu bae.
ADESUA 52
Yehowa Abɔfodɔm a Ɛredɛw sɛ Ogya
Nea ɛmaa Elisa somfo no huu sɛ ‘wɔn a wɔka wɔn ho no dɔɔso sen wɔn a wɔka Asiria asogyafo no ho.’
ADESUA 53
Yehoiada Daa Akokoduru Adi
Ɔsɔfo nokwafo bi siw ɔhemmaa tirimɔdenfo bi kwan.
ADESUA 54
Yehowa Nyaa Yona Ho Abotare
Ɛyɛɛ dɛn na apataa kɛse bi menee Onyankopɔn diyifo bi? Ɛyɛɛ dɛn na odiyifo no fii apataa no yam? Dɛn na Yehowa ma osuae?
ADESUA 55
Yehowa Bɔfo Bɔɔ Hesekia Ho Ban
Yudafo atamfo kaa sɛ Yehowa rentumi mmɔ ne nkurɔfo ho ban, nanso na ɛnyɛ nokware!
ADESUA 56
Ná Yosia Ani Gye Onyankopɔn Mmara Ho
Yosia bɛyɛɛ Yuda hene no, na wadi mfe nwɔtwe. Ɔboaa ne nkurɔfo no ma wɔsom Yehowa.


text:
Petro yi ne ho ano
1Asomafo ne gyidifo a wɔwɔ Yudea nyinaa tee sɛ Amanamanmufo no nso agye Onyankopɔn asɛm no adi. 2 Petro kɔɔ Yerusalem no, Yudafo gyidifo no ne no nyaa akasakasa kae se, 3 “Woakɔ wɔn a wɔnyɛ twetiatwafo no nkyɛn ne wɔn akodidi.”
4 Petro bɔɔ wɔn biribiara a esii no ho amanneɛ se, 5 “Na merebɔ mpae wɔ Yopa na minyaa anisoadehu. Mihuu biribi a ɛte sɛ ntama kɛse a wɔakyekyere n’afanan sɛ efi soro resian ba fam reba abesi me ho. 6 Mehwɛɛ mu no, mihuu ntɔteboa ahorow, mmoa a wɔwea ne wuram nnomaa. 7 Afei nne bi ka kyerɛɛ me se, ‘Petro! Sɔre! Kum na di!’
8 “Mibuae se, ‘Dabida, Awurade! Minnii biribiara a ɛho ntew da.’
9 “Nne no ka kyerɛɛ me bio se, ‘Biribiara a Onyankopɔn atew ho no, nka se ɛho ntew.’
10 “Saa anisoadehu yi bae mprɛnsa, na ɛsan kɔɔ soro. 11 Saa bere no ara mu, nnipa baasa a wɔasoma wɔn fi Kaesarea no beduu ofi a na mete mu no mu. 12 Honhom Kronkron ka kyerɛɛ me se, menntwentwɛn me nan ase na me ne wɔn nkɔ. Saa gyidifo baasa yi a wofi Yopa no kaa me ho kɔɔ Kaesarea maa yɛn nyinaa kɔɔ Kornelio fi. 13 Ɔkaa sɛnea ohuu ɔsoro bɔfo wɔ ne fi maa ɔbɔfo no ka kyerɛɛ no se, ‘Soma kɔ Yopa kɔfrɛ ɔbarima bi a ne din de Simon Petro no. 14 Ɔno na ɔbɛka nsɛm a ebegye wo ne wo fifo nyinaa nkwa akyerɛ mo.’
15 “Bere a mifitii ase kasae no, Honhom Kronkron baa wɔn so sɛnea yɛn nso mfitiase no, ɛbaa yɛn so no ara pɛ. 16 Ɛhɔ ara mekaee asɛm a Awurade kae se, ‘Yohane de nsu na ɛbɔɔ asu na mo de, wɔde Honhom Kronkron na ɛbɛbɔ mo asu’ no. 17 Sɛ Onyankopɔn ama wɔn akyɛde a bere a yegyee Awurade Yesu Kristo dii no ɔmaa yɛn bi no a, ɛnne me sɛɛ ne hena a mesiw Onyankopɔn kwan.”
18 Wɔtee saa asɛm yi no, wogyaee wɔn nsɛmmisa no yii Awurade ayɛ se, “Afei de Onyankopɔn ama ho kwan ama Amanamanmufo anya adwensakra a ɛde wɔn bɛkɔ nkwagye mu.”
Antiokia asafo
19 Wokum Stefano no, wɔtaa gyidifo no ma wɔbɔ hwetee. Wɔn mu bi kyinkyini koduu Foinike, ne Kipro, ne Antiokia a na wɔreka Asɛmpa no kyerɛ Yudafo nkutoo. 20 Gyidifo bi a wofi Kipro ne Kirene kɔɔ Antiokia kɔkaa Asɛmpa a ɛfa Awurade Yesu Kristo ho no kyerɛɛ Amanamanmufo no. 21 Esiane sɛ na Awurade ka wɔn ho no nti, nnipa pii gyee asɛm no dii ma wɔdan baa Awurade nkyɛn.
22 Saa asɛm yi trɛw koduu Yerusalem asafo no mu nti, wɔsomaa Barnaba kɔɔ Antiokia. 23 Oduu hɔ a ohui sɛnea Onyankopɔn ahyira wɔn no, n’ani gyei ma ɔhyɛɛ wɔn nkuran se, womfi wɔn koma nyinaa mu nnye Awurade nni na wonni no nokware nso. 24 Esiane sɛ na Barnaba yɛ onipa pa a Honhom Kronkron ahyɛ no ma na ɔwɔ gyidi nti, ɛmaa nnipa bebree nam ne so de wɔn ho maa Awurade.
25 Barnaba kɔɔ Tarso kɔhwehwɛɛ Saulo. 26 Ohuu no no, ɔde no baa Antiokia. Wɔn baanu tenaa hɔ afe kyerɛkyerɛɛ nnipa bebree. Antiokia ha na wɔtoo asuafo no din se “Kristofo.”
27 Saa bere koro yi ara mu, adiyifo bi fi Yerusalem kɔɔ Antiokia. 28 Wɔn mu baako a wɔfrɛ no Agabo a Honhom Kronkron ahyɛ no ma no sɔre gyina hyɛɛ nkɔm se, ɔkɔm kɛse bɛba asase nyinaa so. Saa ɔkɔm yi sii bere a na Klaudia di ade no. 29 Asuafo no yɛɛ adwene sɛ biribiara a obi wɔ no wɔde bɛba na wɔde akɔboa anuanom a wɔwɔ Yudea no. 30 Akyɛde a wɔn nsa kae no, wɔde somaa Barnaba ne Saulo ma wɔde kɔmaa asafo no mu mpanyimfo.


text:
Asante Mantaw
Asante Mantaw wɔ Gaana mu. Asante Mantam wɔ Abibiman so wɔ Asaase so.
Asante ne din ahodo bi ne: Esuante. Afe 1695 beremu na Asantehene Nana Ɔsɛe Tutu tintimm no. Bere wɔ ha yɛ 0 nnɔnhwere firi Greenwich bere ho. Ɔda tentenedo 0.15Anee kɔpem 2.25Anee na tɛtɛredo 5.50Etifi kɔpem 7.46Etifi.
Atitirifo Otumfoo Ɔsɛe Tutu, ne John Kofi Agyekum Kufuor firi saa bea yi. Adaekɛse na Odwira ka afahyɛ na dwumadi ɛkɔ so wɔ Asanteman mu. Akanfo, Nkramofo na Akristofo ka nkorɔfo a wɔfi borɔn yi do.


text:
Gyidi
1Gyidi yɛ ahotoso a yɛwɔ wɔ nneɛma a yɛn ani da so ne nneɛma a yenhu ho adansedi mu. 2 Gyidi a na tetefo no wɔ nti na Onyankopɔn gyee wɔn too mu.
3 Gyidi na ɛma yɛte ase sɛ ɛnam Onyankopɔn asɛm so na wɔbɔɔ wiase sɛnea ɛbɛma yɛahu sɛ wɔbɔɔ nea wohu fii nea wonhu mu.
4 Gyidi nti na Habel bɔɔ afɔre a ɛsɔ ani kyɛn Kain de de maa Onyankopɔn no. Ne gyidi a ɔwɔ nti, Onyankopɔn buu no sɛ onipa trenee, efisɛ, n’akyɛde no sɔɔ Onyankopɔn ani. Esiane Habel gyidi a na ɔwɔ nti, ɛwom sɛ wawu de, nanso ɔda so kasa.
5 Gyidi a na Henok wɔ nti, wɔfaa no kɔe a wanhu owu. Obiara anhu no, efisɛ, Onyankopɔn na ɔfaa no. Kyerɛwsɛm no ka se ansa na wɔrebɛfa Henok akɔ no, na wasɔ Onyankopɔn ani.
6 Obiara a onni gyidi rentumi nsɔ Onyankopɔn ani. Ɛsɛ sɛ obiara a ɔba Onyankopɔn nkyɛn no nya gyidi sɛ Onyankopɔn te ase na ɔdom wɔn a wɔhwehwɛ no.
7 Gyidi nti na ɛmaa Noah tee Onyankopɔn kɔkɔ a ɔbɔ faa daakye nneɛma a anka ɔrentumi nhu no ho no. Otiee Onyankopɔn yɛɛ adaka a emu na wogyee ɔne ne fifo nkwa. Ɛnam so ma obuu wiase fɔ enti onyaa gyidi mu trenee.
8 Gyidi nti na bere a Onyankopɔn ka kyerɛɛ Abraham se ɔnkɔ asase a wahyɛ ho bɔ sɛ ɔde bɛma no so no, otiee, na ɔkɔe. Ogyaw ne man hɔ kɔe a na onnim baabi a ɔrekɔ. 9 Gyidi nti ɔtenaa asase a na Onyankopɔn ahyɛ no ho bɔ no so sɛ ɔhɔho. Ɔne Isak ne Yakob a Onyankopɔn hyɛɛ wɔn bɔ koro no ara bi tenaa ntamadan mu. 10 Nanso na Abraham retwɛn kurow kɛse bi a Onyankopɔn akyekyere a ne fapem rensɛe da mu akɔtena.
11 Gyidi nti na Abraham yɛɛ agya wɔ ne nkwakoraa bere mu a, na ne yere Sara anyin yiye nti, na ɔnwo no. Ɔde ne ho too Onyankopɔn so sɛ obedi ne bɔhyɛ so. 12 Ɛwom sɛ na ɔregye nna awu, nanso n’asefo dɔɔso sɛ wim nsoromma ne mpoano anhwea.
13 Gyidi mu na saa nnipa yi nyinaa wuwui. Ɛwom sɛ wɔn nsa anka bɔ a Onyankopɔn hyɛɛ wɔn no de, nanso wohuu no, akyirikyiri yɛɛ no atuu gye dii sɛ wɔyɛ ahɔho ne amamfrafo wɔ asase so. 14 Wɔn a wɔka saa no da no adi pefee sɛ wɔrehwehwɛ wɔn ankasa wɔn man.
15 Wonnwen ɔman a wɔagyaw wɔ wɔn akyi no ho. Sɛ wɔyɛɛ no saa a, anka wobetumi anya kwan asan wɔn akyi akɔ hɔ. 16 Ɔman pa a ɛyɛ ɔsoro man no na wɔpere kɔ mu. Enti ɛnyɛ Onyankopɔn aniwu sɛ ɔma wɔfrɛ no wɔn Nyankopɔn, efisɛ, wasiesie ɔman bi ama wɔn.
17 Gyidi a Abraham wɔ nti na ɛmaa Onyankopɔn maa Abraham de ne ba Isak kɔbɔɔ afɔre de sɔɔ no hwɛe. Abraham nko ara ne onipa a na Onyankopɔn ahyɛ no bɔ no, nanso na wasiesie ne ho sɛ, ɔde ne ba koro no bɛbɔ afɔre. 18 Na Onyankopɔn aka akyerɛ no se, “Ɛnam Isak so na w’ase atrɛw.” 19 Na Abraham bu no sɛ Onyankopɔn betumi anyan Isak afi owu mu nanso abebu mu no, onyanee no fii owu mu. 20 Gyidi nti na ɛmaa Isak hyiraa Yakob ne Esau maa wɔn daakye asetena.
21 Gyidi nti na ɛmaa Yakob hyiraa Yosef mma no nyinaa ansa na ɔrewu no. Otwerii ne poma so na ɔsɔree Onyankopɔn.
22 Gyidi nti na Yosef rebewu no, ɔka kyerɛɛ Israelfo se, wontu mfi Misraim na ɔhyɛɛ nea sɛ owu a wɔnyɛ n’amu no no.
23 Gyidi nti na ɛmaa Mose awo akyi n’awofo de no siee abosom abiɛsa no. Wohuu sɛ na ne ho yɛ fɛ enti na wonsuro sɛ wobebu ɔhene no mmara so.
24 Gyidi nti na Mose nyinii no wampɛ sɛ wɔbɛfrɛ no Farao babea ba no. 25 Na ɔpɛ sɛ ɔne Onyankopɔn mma behu amane sen sɛ obegye n’ani wɔ bɔne mu mmere tiaa bi. 26 Osusuwii sɛ, sɛ ohu amane ma Agyenkwa no a, eye sen agyapade a ɛwɔ Misraim nyinaa, efisɛ, na n’ani da ade pa bi so daakye.
27 Gyidi nti na ɛmaa Mose tu fii Misraim a na onsuro ɔhene no abufuw. Omiaa n’ani sɛ ɔrensan n’akyi te sɛ nea wahu Onyankopɔn a obi nhu no no. 28 Gyidi nti na ɔhyɛɛ Twam Afahyɛ no ma wɔde mogya petee apon ho sɛnea ɛbɛyɛ a ɔsɛebɔfo no renkum Israelfo mmakan a wɔyɛ mmarima no.
29 Gyidi nti na ɛmaa Israelfo no twaa Po Kɔkɔɔ no sɛnea wɔnam asase kesee so no. Misraimfo no pɛe sɛ wotwa bi no, nsu no bu faa wɔn so.
30 Gyidi nti na Israelfo de nnansɔn twaa Yeriko afasu ho hyiae no, edwiriw gui. 31 Gyidi nti na wankum aguaman Rahab amfra wɔn a wonnye Onyankopɔn nni no, efisɛ, ogyee akwansrafo no fɛw so.
Gyidi foforo bi
32 Afei dɛn na menka? Bere pii nni hɔ sɛ mɛka Gideon, Barak, Samson, Yefta, Dawid ne Samuel ne adiyifo no ho asɛm. 33 Wɔnam gyidi so koo aman so dii nkonim. Wɔyɛɛ ade pa nyaa nea Onyankopɔn hyɛɛ wɔn ho bɔ no. Wɔkataa gyata ano, 34 dum ogyaframa, tetew wɔn ho fii nkrantewu ano. Na wɔyɛ mmerɛw nanso wɔyɛɛ den. Na wɔyɛ den akono, enti wodii wɔn atamfo so. 35 Ɛnam gyidi mu wonyanee mmea bi awufo maa wɔn. Afoforo bi a wɔpɛɛ ahofadi nso, wɔyɛɛ wɔn aninyaade, kum wɔn na daakye wɔanya asetena pa.
36 Woguu afoforo anim ase, bɔɔ wɔn mmaa, na wɔkyekyeree ebinom de wɔn guu afiase. 37 Wosiw ebi abo. Wɔde sradaa paee ebinom mu abien, de sekan kum bi. Wokyinkyinii sɛ nnipa a nguan ne mmirekyi nhoma kata wɔn ho a wɔyɛɛ mmɔbɔ na wɔn ho guan wɔn na wohuu amane. 38 Wiase ne wɔn anni no yiye koraa. Wokyinkyinii sɛ atutenafo wɔ sare so ne mmepɔw so, abodan ne asase so abon mu. 39 Wodi eyinom nyinaa ho adanse pa wɔ wɔn gyidi ho nanso wɔn nsa anka bɔ a Onyankopɔn hyɛɛ wɔn no, 40 efisɛ, Onyankopɔn ayɛ nhyehyɛe a eye sen eyi na ɔrenkwati yɛn wɔ ne pɛyɛ mu.


text:
Ɔhene bɔhyɛ
1Me dwom yi fa nokware ne trenee ho, na meto ma wo, Awurade.
2 Me suban bɛyɛ pɛ. Da bɛn na wobɛba me nkyɛn? Mɛtena ase kronn wɔ me fi, 3 na meremma bɔne kwan. Mekyi wɔn a wɔtwe wɔn ho fi Onyankopɔn ho no. Me ne wɔn nni biribiara yɛ. 4 Merenni atoro na me ne bɔne nnya biribiara nyɛ. 5 Mɛtwe me ho afi obi a odi ne yɔnko ho nseku no ho. Na me ne onipa a ɔyɛ ahantan ne atutupɛ remmɔ. 6 Megye wɔn a wodi Onyankopɔn nokware atom na me ne wɔn atena m’ahemfi. Wɔn a wodi nokware pa ara no na mɛma wɔasom me. 7 Ɔtorofo biara rentena m’ahemfi. Na nyaatwomni biara nso remma m’anim. 8 Adekyee biara, mɛsɛe amumɔyɛfo a wɔwɔ asase yi so, na mapam nnebɔneyɛfo afi Awurade kurow mu.


text:
Kamfo Agyenkwa Nyankopɔn
1Kamfo Awurade! Me kra, kamfo Awurade! 2 Meda so te ase yi, mɛkamfo no. Mɛto me Nyankopɔn dwom me nkwa nna nyinaa.
3 Mommfa mo ho nnto ahemfo so efisɛ, onipa rentumi nnye wo. 4 Sɛ wowu a, wɔsan kɔ mfutuma mu; saa da no wɔn nsusuwii nyinaa ba n’awiei. 5 Nhyira nka nea ɔwɔ Yakob Nyankopɔn sɛ ne boafo, na ɔde ne ho to n’awurade ne ne Nyankopɔn, 6 nea ɔbɔɔ soro, asase ne ɛpo ne nea ɛwɔ mu nyinaa no so no. Odi ne bɔhyɛ so daa. 7 Odi ma wɔn a wɔhyɛ wɔn so, na ɔma wɔn a ɔkɔm de wɔn nso aduan. Awurade gyaa nneduafo 8 na ɔma anifuraefo hu ade. Ɔma wɔn a wɔahwe ase so. Ɔdɔ n’atreneefo. 9 Ɔbɔ ahɔho a wɔte yɛn asase so ho ban. Ɔboa akunafo ne nyisaa na mmom ɔsɛe amumɔyɛfo nsusuwii.
10 Awurade yɛ ɔhene daa daa. Wo Nyankopɔn, O Sion, bedi hene daa nyinaa. Kamfo Awurade.